ओशो गंगा/ Osho Ganga: सुन भई साधो--(प्रवचन--19)\nप्रार्थना है उत्सव—(प्रवचन—उन्‍नीसवां)\nसुख में सुमिरन ना किया, दुख में कीया याद।\nकह कबीर ता दास की, कौन सुने फरियाद।।\nसुमिरन सुरत लगाइके, मुख ते कछू न बोल।\nबाहर के पट देइकै, अंतर के पट खोल।।\nमाला कर कर में फिरै, जीभ फिरै मुख माहिं।\nमनुआं तो दहुदिसि फिरै, यह तो सुमिरन नाहिं।।\nजाप मरै अजपा मरै, अनहद भी मरि जाय।\nसुरत समान सब्द में, ताहि काल नहिं खाय।।\nतूं तूं करता तूं भया, मुझ में रही न हूं।\nवारी तेरे नाम पर, जित देखूं तित तूं।।\nआनंद की खोज है। किसकी नहीं है? कौन है जो आनंद नहीं चाहता?\nसत्य की भी खोज है। और ऐसा कौन है जो असत्य में न उठ जाना चाहे—अंधेरे से प्रकाश में, संसार से परमात्मा में? नास्तिक भी वही चाहता है, चाहे उसे पता भी न हो। और जितने जोर से कोई नास्तिक कहता है कि मुझे ईश्वर में भरोसा नहीं, उतनी ही प्रगाढ़ता से बात साफ हो जाती है कि भीतर बड़ी खोज है ईश्वर की। उस खोज को दबाने का ही यह उपाय है—यह नास्तिकता। वह अपने को ही समझा रहा है कि जो है ही नहीं उसकी खोज पर क्या जाना; लेकिन भीतर कोई गहन चाह है जो धक्के मार रही है। उस चाह को ही वह दबा रहा है।\nनास्तिकता आस्तिकता का दमन है। क्योंकि ऐसा तो कोई आदमी हो ही नहीं सकता जो आनंद न चाहे। और जिसने भी आनंद को खोजा, आखिर में वह पाता है कि उसकी खोज परमात्मा की खोज में बदल गई; क्योंकि परमात्मा के सिवाय और कोई आनंद नहीं। उससे कम पर तुम नाच न सकोगे। परमात्मा से कम पर तुम आनंदित न हो सकोगे। उससे कम के लिए तुम बने ही नहीं हो। वह परम ही प्रकट हो, वह परम ही तुम्हारे चारों ओर बरसने लगे—तभी संतृप्ति होगी, तभी परितोष होगा; तभी तुम्हारे घर के भीतर जो सतत रुदन चल रहा है, वह बंद होगा, आंसू सूखेंगे; तुम पहली बार हंसोगे; तुम्हारा पूरा अस्तित्व पहली बार खिल सकेगा—एक फूल की भांति!\nइतनी खोज है! सभी की खोज है। लेकिन मिलन तो बहुत थोड़े—से लोगों का हो पाता है। अंगुलियों पर गिने जा सकें, ऐसे लोग उसके मंदिर में प्रवेश कर पाते हैं। मामला क्या है? इतने लोग खोजते हैं, सभी खोजते हैं—फिर यह खोज थोड़े—से लोगों की क्यों पूरी होती है? उसके कारण को ठीक से समझ लेना जरूरी है, क्योंकि वही कारण तुम्हें भी बाधा डालेगा। उसे अगर न समझा तो तुम खोजते भी रहोगे और पा भी न सकोगे। और वह कारण बड़ा सीधा—साफ है। लेकिन कई बार सीधी—साफ बातें दिखाई नहीं पड़तीं। कारण है कि लोग गलत मनोदशा में उसे खोजते हैं: दुख में तो उसकी याद करते हैं, और सुख में उसे भूल जाते हैं। बस यही सूत्र है—इतने लोग नहीं उसे उपलब्ध हो पाते—उसका।\nदुख का स्वभाव परमात्मा के स्वभाव से बिलकुल मेल नहीं खाता। दुख तो उससे ठीक विपरीत दशा है। वह है परम आनंद, सच्चिदानंद। दुख में तुम उसे खोजते हो। दुख का अर्थ है कि तुम पीठ उसकी तरफ किए हो, और खोज रहे हो। कैसे तुम उसे पा सकोगे? जैसे कोई सूरज की तरफ पीठ कर ले और फिर खोजने निकल जाए—खोजे बहुत, चले बहुत लेकिन सूरज के दर्शन न हों; क्योंकि पहले ही पीठ कर ली।\nदुख है परमात्मा की तरफ पीठ की अवस्था। दुख में तुम हो ही इसलिए कि तुमने पीठ कर रखी है। और उसी वक्त जब तुम्हारी पीठ परमात्मा की तरफ होती है, तभी तुम्हें उसकी याद आती है। जब तुम सुख में होते हो तब तुम उसे भूल जाते हो।\nपरमात्मा सुख भी नहीं है, दुख भी नहीं है; लेकिन परमात्मा से दुख बहुत दूर है, सुख थोड़ा निकट है। दुख है परमात्मा की तरफ पीठ करके खड़े होना, और सुख है परमात्मा की तरफ मुंह करके खड़े होना। जिन्होंने सुख में खोजा, उन्होंने पाया; जिन्होंने दुख में खोजा, वे भटके। दुख का तालमेल नहीं है परमात्मा से। वहां तुम रोते हुए न जा सकोगे। वह द्वार सदा रोती हुई आंखों के लिए बंद है। वहां रुदन का प्रवेश नहीं; नहीं तो अपने रोने को उसके प्राणों में भी गुंजा दोगे।\nअस्तित्व के द्वार बंद हैं उनके लिए, जो दुखी हैं; अस्तित्व अपने द्वार खोलता है केवल उन्हीं के लिए जो नाचते, गीत गाते, गुनगुनाते आते हैं। अस्तित्व उत्सव है; वहां मरघटी सूरत लेकर नहीं जाया जा सकता। अस्तित्व परम जीवन है; वहां उदासी का कोई काम नहीं है।\nलेकिन जब दुख आता है तब तुम याद करते हो। वह याद व्यर्थ हो जाती है। वही तो क्षण थे जब याद का कोई अर्थ ही नहीं है। लेकिन तुम्हारी भी तकलीफ मैं समझता हूं: दुख में तुम याद करते हो ताकि दुख हट जाए। वह भी परमात्मा की याद नहीं है, सुख की आकांक्षा है। जब तुम दुख में उसे पुकारते हो तो तुम उसे नहीं पुकारते, तुम सुख को पुकारते हो। तुम उसे पुकारते हो इसलिए ताकि सुख मिल जाए, यह दुख हटे। इसीलिए तो तुम सुख में नहीं पुकारते कि अब जरूरत ही क्या रही; जो पाना था वह मिल ही गया, अब परमात्मा की क्या जरूरत रही।\nइसलिए दुख में अगर तुम पुकारो तो तुम सुख की आकांक्षा करते हो। सुख की आकांक्षा से प्रार्थना का कोई संबंध नहीं। सुख में जब पुकारों तब परमात्मा की आकांक्षा करते हो; क्योंकि सुख तो था ही। सुख के लिए तो पुकार ही नहीं सकते थे—अब तो तुम परमात्मा को उसी के लिए पुकार रहे हो। और जब तुम उसी के लिए पुकारते हो, तभी सुनी जाती है प्रार्थना; उसके पहले नहीं सुनी जा सकती। सुख में जिसने पुकारा, उसका अर्थ हो गया कि उसे सुख काफी नहीं है; उसने समझ ली सुख की व्यर्थता, तभी तो पुकारा: उसने जान लिया कि सुख क्षणभंगुर है; अभी है, अभी गया; इसमें ज्यादा रमने की जरूरत नहीं, इसमें उलझने का कोई उर्थ नहीं। उसने सुख की व्यर्थता को जान लिया तभी तो पुकारा।\nदुख की व्यर्थता तो सभी जानते हैं; जो सुख की व्यर्थता जान लेता है वही संन्यस्त हो जाता है। दुख को तो सभी छोड़ना चाहते हैं; जो सुख को भी छोड़ने को तत्पर हो जाता है, उसकी ही प्रार्थना सुनी जाती है। अब वह प्रौढ़ हुआ।\nदुख छोड़ने की बात तो बचकानी है। कांटा गड़ जाए—कौन है जो उसे नहीं निकाल देना चाहता? लेकिन जब फूल गड़ता है, जब तुम फूल को भी निकालकर फेंक देने को तत्पर हो जाओ...। और फूल भी गड़ता है। कांटे तो गड़ते ही हैं, फूल भी गड़ता है। लेकिन फूल की गड़न को जानने के लिए बड़ी संवेदनशील चेतना चाहिए। फूल की चुभन को जानने के लिए बड़ा होश चाहिए। कांटा गड़ता है तो नींद में पड़े आदमी को भी पता चलता है; शराब पिये आदमी को भी पता चलता है। फूल गड़ता है, यह तो तभी पता चलेगा, जब तुमने ध्यान के मार्ग पर दो चार कदम उठाए हों, और तुम संवेदनशील बने होओ, और तुमने जीवन को जागकर देखना शुरू किया हो, थोड़ा होश आया हो—तब तुम पाओगे कि फूल भी गड़ता है। तब जो प्रार्थना उठेगी, वही प्रार्थना पहुंचती है उसके द्वार तक। और इस प्रार्थना में रुदन नहीं होगा। इस प्रार्थना में आंखों में आंसू नहीं होंगे। इस प्रार्थना में सुख की मांग नहीं होगी। यह प्रार्थना भिखारी की प्रार्थना नहीं होगी। यह प्रार्थना सम्राट की प्रार्थना होगी; क्योंकि अब जिसे सुख की भी आकांक्षा न रही। वही सम्राट है।\nभिखारी लौटा दिए जाते हैं।\nरहीम ने कहा है, बिन मांगे मोती मिलें, मांगे मिले न चून। वह इसी घड़ी के लिए कहा है कि परमात्मा के द्वार पर जो बिना मांगे खड़ा हो जाता है, उसे तो सब मिल जाता है, मोती बरस जाते हैं; और जो भिखारी की तरह खड़ा होता है, उसे दो रोटी के टुकड़े भी नहीं मिलते। असल में भिखारियों की अस्तित्व में कोई जगह नहीं है; वहां तो जगह केवल सम्राटों की है।\nइसलिए तो सारे ज्ञानियों ने कहा है, तुम इच्छारहित हो जाओ, तुम मांगो मत, तुम जरा रुको, मांगो मत—और देखो कि कितना मिलता है! मांग—मांगकर ही तुम गंवाए जा रहे हो। जितना तुम मांगते हो उतना कम मिलता है; जितना कम मिलता है उतनी तुम्हारी मांग बढ़ती जाती है; उतना ही और कम मिलता जाता है। जिस दिन मांग पूरी हो जाती है, मिलना बंद हो जाता है। उस दिन तुम परम दीन हो जाते हो।\nइससे उलटी है यात्रा।\nमांगो कम, मिलता ज्यादा। बिन मांगे मोती मिलें। और जिस दिन तुम्हें यह सूत्र समझ में आ जाता है, उस दिन प्रार्थना में मांग खो जाती है; प्रार्थना हृदय का उच्छ्वास हो जाती है। उसमें कुछ मांग नहीं होती।\nदुखी आदमी तो बिना मांगे कैसे प्रार्थना करेगा?\nदुख के स्वभाव को थोड़ा समझ लें।\nदुख का पहला लक्षण है कि दुख आदमी को सिकोड़ता है। तुमने भी अनुभव किया होगा: जब तुम दुखी होते हो तो सब सिकुड़ जाता है—जैसे प्राण सिकुड़ गए—जम गया पत्थर की तरह सब कुछ। जब तुम दुख में होते हो तो तुम चाहते हो कि एक कोने में छिप जाओ; कोई तुम्हें मिले न, कोई तुमसे बोले न।\nइसीलिए तो बहुत दुख की अवस्था में लोग आत्मघात कर लेते हैं। आत्मघात का मतलब इतना ही है कि वे कब्र में छिप जाना चहते हैं; अब कोई उपाय नहीं देना चाहते कि कोई दूसरा उनसे मिले; अब जीवन से बिलकुल टूट जाना चाहते हैं।\nदुख सिकोड़ता है। दुख बंद करता है। दुख चाहता है कि अंधेरे में डूब जाओ। दुख आत्मघात सिखाता है। और परमात्मा है विस्तार और दुख है सिकुड़ना—उनका तालमेल नहीं। परमात्मा का अर्थ है: यह जो फैला हुआ है सब ओर; यह जो अनंत तक फैलता चला गया है; जिसकी कोई सीमा नहीं; जिसके कण—कण में पद—चिह्न हैं, और पत्ती—पत्ती पर जिसकी छाप है। लेकिन तुम उसकी सीमा न पा सकोगे, जो सब तरफ फैलता ही चला गया है।\nपरमात्मा का स्वभाव विस्तार है। हिंदुओं ने जो शब्द परमात्मा के लिए चुना है—वह है: ब्रह्म। ब्रह्म का अर्थ होता है: विस्तीर्ण; जो फैलता ही चला गया है। और दुख सिकोड़ता है; और परमात्मा है फैलाव। तुम विपरीत हो गए, तुम मेल न खा सकोगे।\nसुख फैलता है। सुख में तुम थोड़े फैलते हो। सुख में तुम दूसरे से मिलना चाहते हो; भोज देते हो मित्रों को, प्रियजनों को, और परिवार को निकट बुलाते हो; हंसते हो, गाते हो; मिलते हो, जुलते हो। सुखी आदमी अपने सुख को बांटना चाहता है, क्योंकि सुख अकेले नहीं भोगा जा सकता। दुख अकेले भोगा जा सकता है। उसके लिए दूसरे की जरूरत ही नहीं है। दुख बिलकुल निजी है। सुख फैलाव मांगता है, और भी प्राण मांगता है आसपास, जिनमें इस सुख का प्रतिबिंब बने, झलक उठे। सुख फैले। इसलिए सुख सदा बंटता है, बंटना चाहता है। सुख में तुम्हारे प्राण थोड़ा—सा आयाम लेते हैं; तुम थोड़े—से फैलते हो।\nयह थोड़ा—सा फैलना प्रार्थना का क्षण बन सकता है; क्योंकि अभी तुम परमात्मा जैसे हो—बड़े छोटे अर्थों में! अगर वह विराट है—सागर, तो तुम एक छोटी बूंद हो। लेकिन अभी तुम्हारा स्वभाव, गुणधर्म एक जैसा है: तुम भी फैल रहे हो, परमात्मा भी फैल रहा है। अभी तुम एक कदम उसके साथ चल सकते हो; और जो एक कदम उसके साथ चल लिया, वह फिर कभी वापस नहीं लौटता। उसके साथ एक कदम चल लेना इतनी परिपूर्ण तृप्ति है, ऐसे अपरिसीम धन की उपलब्धि है कि फिर कौन पीछे लौटता है, फिर कौन देखता है।\nएक कदम उठ जाए, मंजिल आधी पूरी हो गई। एक कदम उठ जाना ही काफी है। स्वाद आ गया। फिर तो तुम फैलते ही चले जाओगे। फिर तुम भूल ही जाओगे सिकुड़ना। फिर हजार सिकुड़ने की स्थितियां खड़ी हो जाएं, तुम छलांग लगाकर बाहर हो जाओगे। तुम कहोगे, मैं सिर्फ फैलना जानता हूं, मैंने फैलने का रस ले लिया है; अब मैं वह पागल नहीं जो सिकुड़े, कि कोई गाली दे और मैं दुखी होकर सिकुड़ जाऊं। अब सिकुड़ना मैं चाहता ही नहीं। अब तुम कुछ भी करो, तुम मुझे सिकोड़ न सकोगे। अब तुम गाली दोगे, मैं धन्यवाद देकर फैलकर आगे बढ़ जाऊंगा।\nजिसने एक बार स्वाद ले लिया परमात्मा के साथ एक कदम चलने का, वही जानता है, प्रार्थना क्या है। वह एक कदम चलना सुख में हो सकता है। यह तुम्हें बहुत जटिल लगेगा। मगर इसी कारण तुम चूक रहे हो। तुम दुख में पुकारते हो—तब तुम्हारा कदम उठने को तैयार ही नहीं, पक्षाघात से भरा है; तब तुम चलने की कोशिश करते हो। और जब तुम्हारे प्राणों में जोश है और जब तुम्हारे पैर में ऊर्जा है, और जब तुम नाच सकते हो, दौड़ सकते हो—तब तुम भूल ही जाते हो कि यह वक्त था जब मैं परमात्मा के साथ हो लेता। सुख में विस्मरण हो जाता है। दुख में याद होती है—इसलिए तालमेल नहीं बैठता; तुम चूकते चले जाते हो।\nदुख का स्वभाव अंधेरा है। आनंद का स्वभाव प्रकाश है, परम प्रकाश है। अंधेरे से उठी प्रार्थना प्रकाश के लोकों तक नहीं पहुंच सकती, अंधेरे में ही भटकती है। अंधेरे से उठी प्रार्थना भी अंधेरी होती है; वह रोशनी के जगत में प्रवेश नहीं कर सकती।\nतुमने कभी अंधेरे के टुकड़े की रोशनी में प्रवेश करते देखा है कि तुम घर में बैठे हो, दीया जला है, सब रोशन है, और देखा है कि खिड़की से एक अंधेरे का टुकड़ा भीतर चला आ रहा है? कभी ऐसा तुमने देखा है कि एक छोटी बदली जैसा अंधेरे का टुकड़ा आ गया घर में?\nरोशनी आ सकती है अंधेरे में; अंधेरा रोशनी में नहीं जा सकता। तुम घर में बैठे हो अंधेरे में: यह हो सकता है, राह से गुजरता राहगीर लालटेन लिए हो तो उसकी रोशनी तुम्हारे कमरे में आ जाएगी, तैर जाएगी। लेकिन अंधेरा प्रकाश में नहीं आ सकता। रोशनी प्रकाश में जा सकती है।\nतो यह तो हो सकता है कि परमात्मा तुममें आ जाए, जब तुम अंधेरे से भरे हो; लेकिन यह नहीं हो सकता कि अंधेरे में उठी प्रार्थना परमात्मा में चली जाए। और जब तुम अंधेरे में हो और दुख में हो, परमात्मा आ जाए तो तुम उसे पहचान न सकोगे। वह आता भी है, लेकिन दुख में भरी आंखें सब तरफ अंधेरा देखता हैं और रोशनी को पहचान नहीं सकतीं। वे मान ही नहीं सकतीं।\nबहुत बार इस पृथ्वी पर परमात्मा चला है, बहुत रूपों में चला है: कभी बुद्ध, कभी कृष्ण, कभी क्राइस्ट के रूप में। उसने तुम्हारे द्वार पर दस्तक भी दी है, लेकिन तुम पहचान नहीं पाए; तुमने हजार बहाने खोज लिए हैं अपने अंधेरे में, और तुमने अपने को समझा लिया है कि यह भी हमारे जैसा ही आदमी है—होगा थोड़ा ज्यादा समझदार! वह भी बड़ी मुश्किल से तुमने उतनी स्वीकृति दी है।\nप्रकाश अंधेरे में आए भी तो तुम आंख बंद कर लेते हो। तुम अंधेरे के आदी हो। और दूसरी बात तो हो ही नहीं सकती कि अंधेरे में उठी प्रार्थना, और प्रकाश के लोक में प्रवेश कर जाए। जो अंधेरे से उठता है, अंधेरे का स्वभाव है उसमें।\nजब तुम सुख में मग्न हो, जब तुम सुख में ऐसे मगन हो कि तुम बांटना चाहते हो, उसी क्षण अगर तुमने प्रार्थना की तो सुख का स्वभाव परम प्रकाश का तो नहीं है; वह कोई महासूर्य नहीं है सुख; छोटा मिट्टी का दीया है—लेकिन मिट्टी के दीये में भी ज्योति जलती है, उसका स्वभाव तो सूरज का ही है। इसीलिए तो सुख की इतनी आकांक्षा है। सुख की आकांक्षा में वस्तुतः आनंद की आकांक्षा छिपी है। किसी दिन तुम खोज लोगे कि सुख की आकांक्षा में वास्तविक आकांक्षा क्या है। इसलिए तो तुम सुख को रोकना चाहते हो। वह तो क्षणभंगुर है। मिट्टी का दीया कितनी देर चलेगा। ज्योति तो बुझेगी, तेल तो चुकेगा। इसलिए तो तुम सुख को जोर से पकड़ते हो कि खो न जाए; शाश्वत हो जाए सुख। सुख शाश्वत नहीं हो सकता; यद्यपि शाश्वत सुख भी है। लेकिन तुम्हारी आकांक्षा साफ है कि तुम सुख को शाश्वत बनाना चाहते हो। तुम समझ नहीं पा रहे हो—तुम आनंद की तलाश में हो।\nआनंद शाश्वत सुख है। सुख आनंद की एक झलक है—इस लोक में उतरी।\nऐसा समझो कि आकाश में चांद है, और झील के पानी पर उसका प्रतिबिंब बनता है—बस ऐसा ही आकाश में आनंद भरा है और तुम्हारे मन की तरंगों से भरी झील पर उसका प्रतिबिंब बनता है—वह सुख है। और जब वह भी खो जाता है—प्रतिबिंब भी खो जाता है—तब दुख है। जब प्रतिबिंब बन रहा है तब तो तुम असली चांद की तलाश में निकल सकते हो, क्योंकि तुम्हारे बीच और असली चांद के बीच थोड़ा—सा नाता है—प्रतिबिंब का ही सही। बहुत सपनीला है; जरा—सा कोई हिला दे झील को, मिट जाएगा। लेकिन अगर झील शांत हो तो तुम अपने बनते प्रतिबिंब की राह से ही असली चांद तक भी पहुंच सकते हो।\nसुख झलक है परमात्मा की संसार में। दुख उसका अभाव है। जब उसकी झलक है, तभी पुकार लेना, तब वह करीब है, तब कहीं आसपास है। झलक झूठी है; लेकिन जिसकी झलक है, वह सच है। जब झलक से तुम भरे हो, तब सब काम छोड़कर प्रार्थना में लीन हो जाना। यही बड़ी कठिनाई है: सुख में तो जरूरत ही मालूम नहीं पड़ती।\nएक मां अपने छोटे बेटे को कह रही थी कि मैं दो दिन से देख रही हूं कि तूने रात की प्रार्थना नहीं की, परमात्मा को धन्यवाद नहीं दिया। समझाने के लिए उसने कहा, कि देख इस गांव में गरीब बच्चे हैं जिनको दो जून रोटी भी नहीं मिलती, कपड़े फटे—चीथड़े पहने हुए हैं। तुझे भगवान ने सब कुछ दिया है। धन्यवाद देना जरूरी है। उस लड़के ने सिर हिलाया। उसने कहा कि यही तो मैं सोचता हूं। तो प्रार्थना उनको करनी चाहिए कि मुझको? जिनको न रोटी है, न कपड़े हैं, मैं किसलिए प्रार्थना करूं? सब मिला ही हुआ है और बिना ही प्रार्थना किए हुए मिला हुआ है—तो मुझे क्यों झंझट में डालना? प्रार्थना उनको करनी चाहिए जिनको कुछ नहीं मिला है।\nयह बच्चा तुम्हारे सबके मन की बात कह रहा है। यही तुम कह रहे हो। जब तुम दुख में हो, तब प्रार्थना; जब तुम सुख में हो तब क्या जरूरत है। इसलिए सुख में आदमी सहज ही भूल जाता है। जब मौका था नाव को छोड़ देने का सागर में, तब तो तुम भूल जाते हो और जब मौका बिलकुल नहीं था सागर में नाव को छोड़ने का—तूफान था सागर में, ज्वार उठा था, भयंकर आंधी चलती थी और हवाएं प्रतिकूल थीं—तब तुम अपनी छोटी—सी नाव को लेकर सागर के किनारे पहुंचते हो। तुमने डूबने की तैयारी ही कर ली। और जब सागर में अनुकूल हवा थी कि पतवार भी न चलानी पड़ती, सिर्फ पाल तान देते, और सागर की हवा ही तुम्हें ले जाती, डूबने का कोई खतरा न था, न तूफान था न आंधी थी, सागर में छोटी—छोटी लहरें थीं, जिनमें बड़ा निमंत्रण था—तब तुम भूल ही जाते हो कि यात्रा पर निकलना है।\nतुम गलत मौका चुनते हो, इसलिए परमात्मा से चूके हुए हो। जब आदमी बीमार होता, अस्वस्थ होता, तब वह प्रार्थना करता है। बीमारी में परमात्मा की याद कठिन है। हां, जिसने जान लिया, उसको तो हर घड़ी संभव है; उसको तो उसकी याद ही है, और कुछ याद नहीं रह जाता। लेकिन जो यात्रा पर निकल रहा है, उसको बीमारी में परमात्मा की याद करनी कठिन है। क्योंकि जब शरीर रुग्ण होता है तो शरीर ही ध्यान को आकर्षित करता है। सिर में दर्द हो तो सिर का दर्द ही याद आता है। उस वक्त तुम कितना ही राम—राम जपो, हर राम के पीछे सिरदर्द होगा, दो राम के बीच में सिरदर्द होगा, आगे—पीछे सब तरफ सिरदर्द होगा। और राम—राम जपने से और सिरदर्द बढ़ेगा, जब शरीर रुग्ण है तब शरीर मांगता है सारा ध्यान। उस समय तुम प्रार्थना करने बैठे हो। जब शरीर स्वस्थ है तब शरीर भूला जा सकता है। स्वास्थ्य की परिभाषा ही यही है। जिन क्षणों में तुम शरीर को बिलकुल भूल सको, वही स्वास्थ्य का क्षण है; क्योंकि जब भी शरीर बीमार होगा तो तुम पूरा नहीं भूल सकते। जहां बीमारी है, वहां शरीर तुमको चाट मारता रहेगा। सिर में दर्द है तो वह याद दिलाता रहेगा। और यह स्वाभाविक है, नहीं तो सिरदर्द को तुम मिटाओगे कैसे? शरीर कहता है, यहां तकलीफ है, इसको मिटाओ। वह सूचन कर रहा है। वह खबर भेज रहा है कि सिर में तकलीफ है, यह पहले जरूरी है, इसको मिटाओ; प्रार्थना वगैरह पीछे कर लेना; अभी अस्पताल जाओ, यह वक्त मंदिर जाने का नहीं है। वह यह कह रहा है कि शरीर बड़ी तकलीफ में है।\nऔर शरीर तुम्हारा आधार है। अगर उसकी याद भूल जाए तो शरीर सड़ ही जाएगा। तो शरीर तुम्हारा ध्यान आकर्षित करता है। इसलिए समस्त साधना—पद्धतियां चाहती हैं कि तुम पहले स्वस्थ हो जाओ। लेकिन जैसे तुम स्वस्थ होते हो, वैसे ही तुम प्रार्थना को एक तरफ रख देते हो। तब दूसरे ज्यादा जरूरी काम तुम्हें करने जैसे मालूम पड़ते हैं। असल में जब तुम स्वस्थ होते हो, तब तुम शरीर को भोगना चाहते हो। तब कौन प्रार्थना करे! जब रुग्ण होते हो, जब तुम शरीर को भोग नहीं सकते, तब तुम प्रार्थना करते हो। तब प्रार्थना हो नहीं सकती। जब स्वस्थ होते हो तब तुम कहते हो, कर लेंगे प्रार्थना। अभी कोई जल्दी है? अभी तो जवान हैं। आने दो बुढ़ापा, कर लेंगे प्रार्थना। अभी कौन समय खराब करे! अभी जिंदगी हरी—भरी है। अभी सब तरफ निमंत्रण है। अभी बहुत कुछ भोगने को है।\nउमरखैयाम ने लिखा है कि सुबह—सुबह मैंने जाकर मधुशाला के द्वार पर दस्तक दी। भीतर से आवाज आई, अभी मधुशाला खुलने का समय नहीं है। तो मैंने कहा, सुनो समय—असमय की बात नहीं, सूरज निकल चुका है, सांझ होने में देर कितनी लगेगी; थोड़ा ही समय हाथ में है; जितना पी सकूं, पी लेने दो।\nजब तुम स्वस्थ हो, तब लगता है थोड़ा ही समय हाथ में है, जल्दी ही सांझ हो जाएगी। तब तुम मधुशाला की तरफ दौड़ते हो। जब तुम दौड़ नहीं सकते, पंगु हो, बिस्तर पर पड़े हो, जब कुछ और करने को नहीं सूझता, तब तुम प्रार्थना करते हो। प्रार्थना ऐसी मालूम पड़ती है कि तुम्हारे जीवन—व्यवस्था की फेहरिश्त पर आखिरी चीज है। जब कुछ करने को नहीं होता, तब तुम प्रार्थना करते हो। तुम किसे धोखा दे रहे हो?\nप्रार्थना तुम्हारी फेहरिश्त पर जब प्रथम होगी तभी सुनी जा सकेगी। वस्तुतः तो प्रार्थना ही जब अकेली तुम्हारी फेहरिश्त हो जाएगी, जब प्रार्थना ही तुम्हारा भोग, जब प्रार्थना ही तुम्हारा प्रेम, जब प्रार्थना ही तुम्हारा धन, जब प्रार्थना ही तुम्हारा पद, तुम्हारी प्रतिष्ठा होगी, जब प्रार्थना ही सर्वस्व होगी, तभी सुनी जा सकेगी। जब पूरे प्राणपण से एक लपट की भांति प्रार्थना उठेगी, तभी वह ज्योति परमात्मा के चरणों तक पहुंच पाती है।\nलेकिन जब तुम दीन—हीन होते हो, रुग्ण, अस्वस्थ, अस्पताल में पड़े, टांग—हाथ बंधे, तब तुम प्रार्थना करते हो। तुम्हें प्रार्थना के लिए और कोई समय नहीं मिलता। जब तुम बूढ़े हो जाते हो, जीवन चुक जाता है, हाथ से समय खो गया होता है, सब अवसर तुमने मिट्टी कर दिए, जब जीवन की आखिरी घड़ी आने लगी और मौत की पगध्वनि सुनाई पड़ने लगी—तब तुम भयभीत, भय—कातर, प्रार्थना में संलग्न हो जाते हो।\nनहीं, अस्वस्थ दशा में प्रार्थनानहीं हो सकती। प्रार्थना के लिए एक आधारभूत स्वास्थ्य की जरूरत है। यह तो ऐसे ही है जैसे कि किसी वृक्ष को पानी न मिले, जमीन सूख गई हो, धूप भयंकर पड़ती हो, वृक्ष का तन—प्राण कुम्हला गया हो—और तब वृक्ष फूलों को लाने की कोशिश करे। कैसे फूल आएंगे? फूल तो वृक्ष के स्वास्थ्य से उत्पन्न होते हैं। फूल तो वृक्ष के भीतर के स्वास्थ्य की खबर हैं। फूल तो वृक्ष का अपरिसीम दान है—आनंद का। फूल तो यह कह रहे हैं कि वृक्ष अब इतना भर गया है ऊर्जा से कि बांटने को तत्पर है। और वृक्ष के पास अब इतना है कि वह देगा। वह अपनी सुवास से अपने को बांटेगा। अनजान—अपरिचित हवाएं ले जाएं अब उसकी वास को, पहुंचा दें दूर—दिगंत तक!\nवृक्ष में जैसे फूल हैं वैसे ही जीवन में प्रार्थना है। जब तुम भरे—पूरे हो, जब सब तरफ ऊर्जा प्रवाहित होती है, जब सब तरफ भीतर युवापन होता है—तभी जीवन के फूल, तभी प्रार्थना के फूल संभव होते हैं।\nलेकिन तुम उलटे क्षण चुनते हो।\nध्यान कोई थैरेपी या चिकित्सा नहीं है। चिकित्सा के लिए अस्पताल है, मंदिर नहीं। चिकित्सा के लिए डॉक्टर है, गुरु नहीं। गुरु के पास तो तुम परिपूर्ण स्वस्थ होकर आना, तो वह तुम्हें अनंत की यात्रा पर सरलता से ले जा सकेगा। लेकिन तुम गुरु के पास ऐसे आते हो, जैसे वह कोई डॉक्टर हो।\nमेरे पास लोग आ जाते हैं। वे कहते हैं, बीस साल से मिर्गी आती है, वह मिटती नहीं। उसके लिए डॉक्टर है, उसके लिए अस्पताल है। यहां मैं मिर्गी ठीक करने को नहीं हूं। और मिर्गी ठीक हो जाएगी, फिर करोगे क्या? जिनकी ठीक है, वे क्या कर रहे हैं? वही करोगे न? मिर्गी में खुद ही उलझे हो, मिर्गी ठीक होगी तो दस—पांच को और उलझा दोगे। और क्या करोगे?\nजीसस के जीवन में उल्लेख है कि जीसस एक गांव में आए, और उन्होंने एक आदमी को, युवा आदमी को, सुंदर आदमी को एक वेश्या के पीछे भागते देखा। वे पहचान गए उस आदमी को, क्योंकि वह आदमी पहले अंधा था और जीसस ने ही हाथ से छूकर उसकी आंखें ठीक की थीं। तो उसे पकड़ा और कहा कि नासमझ, क्या मैंने तुझे आंखें इसलिए दी थीं कि तू वेश्याओं का पीदा कर? उस आदमी ने बड़े क्रोध से जीसस की तरफ देखा और कहा, आंखों का उपयोग ही क्या है? यह तो तुम्हें देने के पहले ही सोच लेना था। आखिर आंख मैं चाहता किसलिए था?—इसलिए कि रूप देखूं। अब आंख देकर शिकायत कर रहे हैं?\nजीसस को उसने चौंका दिया होगा। उन्होंने सोचा था कि शायद आंख देने से आंख परमात्मा की तरफ उठेगी। लेकिन बहुत आंख वाले हैं; किसकी आंख परमात्मा की तरफ उठ रही है? अंधा जब तक था, तब तक शायद वह प्रार्थना करता रहा हो, और परमात्मा की स्तुति गाता रहा हो; जब आंख मिल गई तो आदमी वेश्या की तरफ जाता है। आदमी बहुत अदभुत है।\nवे गांव के भीतर घुसे। उन्होंने एक शराबघर के बाहर, एक शराबी को बड़ा उत्पात मचाते देखा, शोरगुल मचा रहा है, अनाप—शनाप गालियां बक रहा है, मुंह से फसूकर गिर रहा है। वे उसको भी पहचान गए। उन्होंने कहा, अरे मेरे भाई, तू तो बिस्तर पर पड़ा था, हड्डी—हड्डी हो गया था—भूल गया। उस आदमी ने भी गौर से जीसस को देखा और कहा, हां ठीक, मैं पहचानता हूं। तुम्हीं ने मुसीबत खड़ी की। मैं तो अपनी शांति से अपने बिस्तर पर पड़ा था। अब तुमने मुझे स्वस्थ कर दिया; अब स्वास्थ्य का क्या करूं?\nस्वास्थ्य हो तो आदमी शराब—घर जाता है, बीमार हो तो सदगुरु की तलाश करता है। जीसस उदास होकर गांव के बाहर निकल गए। अपने ही किए पर पछतावा होने लगा होगा कि, यह मैंने क्या किया! मैं तो सोचता था कि स्वस्थ आदमी पूजा—प्रार्थना में लीन होगा; और वह मुझ पर नाराज हो रहा है कि अब क्या करूं।\nगांव के बाहर जाते थे तो उन्होंने एक आदमी को देखा, जो एक वृक्ष से फंदा लगाकर अपनी फांसी लगाने की कोशिश कर रहा था। उन्होंने उसे रोका कि रुको, यह क्या कर रहे हो? जब वह पास आया तो देखा यह भी पुराने परिचितों में से था। यह आदमी मर चुका था, जीसस ने इसको जिंदा किया था। उस आदमी ने कहा, तुम मेरे दुश्मन हो, मित्र नहीं। मैं तो मर गया था, तो शांति हो गई थी; तुमने मुझे मरे से उठा दिया। और यह उपद्रव इतना ज्यादा है कि मैं अब जीना नहीं चाहता। तो मैं मरने का इंतजाम कर रहा हूं। और जो भूल मेरे साथ की, दूसरे के साथ मत करना। जो मर जाए, उसको मर ही जाने देना।\nक्योंकि जिंदगी इतना उत्पात है आखिर जीवन का करोगे भी क्या? इसे थोड़ा समझ लेना, क्योंकि अनेकों को ऐसी भ्रांति है कि सदगुरु कोई चिकित्सक है। है चिकित्सक, लेकिन बीमारियों की चिकित्सा नहीं करता, स्वस्थों की चिकित्सा करता है। वह चिकित्सा स्वस्थ आदमी की है, बीमार की नहीं। बीमार के लिए तो दूसरे लोग हैं, वे कर लेते हैं। उसके लिए झंझट में पड़ने की सदगुरु को कोई जरूरत नहीं है। सदगुरु तो स्वस्थ की चिकित्सा करता है; क्योंकि एक और महास्वास्थ्य है, एक और महाजीवन है—जो, जब तुम स्वस्थ हो, तभी उसी यात्रा पर निकल सकोगे। लेकिन अगर तुम स्वस्थ हो जाओ तो तुम सदगुरु के पास आते ही नहीं।\nमेरे पास लोग आते हैं: बीमार हैं या अशांत हैं—शरीर से बीमार हैं या मन के बीमार हैं। वे कहते हैं, बड़ी अशांति है, कोई मार्ग बताइए। जब चित्त तुम्हारा अशांत है, तब तो ध्यान करना बहुत मुश्किल होगा। तुम करीब—करीब विक्षिप्त दशा में हो। तुम्हारी अवस्था ऐसी नहीं है कि मैं तुमसे कहूं कि तुम पांच क्षण के लिए शांत बैठ जाओ तो तुम बैठ सको। मैं पूछता हूं, जब शांत थे, तब क्यों न आए? वे कहते हैं, जब शांत थे तब जरूरत ही क्या थी? अशांत हैं, इसलिए आए हैं।\nइस बात का बहुत मूल्य है। स्मरण रखना जरूरी है, क्योंकि जितने शांत तुम मेरे पास आओगे, उतनी आसानी से काम हो सकेगा। नहीं तो मेरी ऊर्जा और तुम्हारी ऊर्जा पहले तो तुम्हें शांत करने में लगती है। व्यर्थ समय तो उसमें जाता है। और यह भी पक्का नहीं है कि शांत होने के बाद तुम टिकोगे। शांत होकर तुम भागोगे बाजार में, क्योंकि शांति तुम इसलिए चाहते हो कि जरा मन शांत रहे तो धन थोड़ा और कमा लें; जरा मन शांत रहे तो आनेवाला इलैक्शन लड़ लें। अब मन इतना अशांत है कि कहां जाएं, क्या करें—मुसीबत है!\nमन की शांति तुम चाहते इसलिए हो कि संसार में थोड़ी सफलता और मिल जाए? और संसार के कारण ही अशांति हो रही है। और शांति भी तुम इसीलिए चाहते हो कि संसार में और थोड़ी सफलता मिल जाए। अगर तुम शांत हो भी गए तो तुम उस शांति को नई अशांति को पाने में ही लगाओगे, और करोगे भी क्या?\nइसलिए मेरी कोई उत्सुकता नहीं है कि तुम शांत हो जाओ। मेरी उत्सुकता तो इसमें है कि तुम ठीक से समझ लो कि तुम्हारी अशांति के कारण क्या हैं? और तुम कारणों को छोड़ दो। शांत होने की फिक्र मत करो; जड़ को पकड़ लो कि अशांत होने के कारण क्या हैं।\nकारण हैं महत्त्वाकांक्षा...कि बहुत धन इकट्ठा कर लें; कि बहुत बड़े पद पर हो जाएं; कि जिंदगी में लोगों को करके दिखा दें कि कुछ हैं; कि इतिहास में नाम छूट जाए। यह तो तुम्हें अशांत कर रही है बात। अगर तुम सामान्य जीवन के लिए राजी हो जाओ, तो अशांति की जरूरत क्या है? रोटी तुम कमा लेते हो। दिल्ली दिक्कत दे रही है! दिल्ली पहुंचना है। बिस्तर तुम्हारे पास सोने का है, नींद तुम्हें ठीक आ सकती है; लेकिन बिस्तर पर नींद नहीं आ सकती है।, क्योंकि मन दिल्ली में है और तुम यहां पूना में सोते हो। फासला बहुत रहता है। मन दिल्ली में, तुम पूना में। दोनों एक साथ सोओ तो ही सो सकते हो। तनाव बना रहता है। इतना तो काफी है कि तुम पानी पी लो, खाना खा लो, छप्पर बना लो। हर आदमी के लिए काफी है। अगर जरूरतें पूरी करनी हों तो पृथ्वी काफी है। लेकिन अगर वासनाएं पूरी करनी हैं तो यह पृथ्वी क्या, अनंत पृथ्वियां हों तो भी काफी नहीं। तब अशांति पैदा होती है। जब तुम किसी ऐसी चीज के पीछे जाते हो जो कि व्यर्थ है, तब अशांति पैदा होती है। होनी ही चाहिए।\nमैं शांत करके और तुम्हें मुसीबत में नहीं डालूंगा। तुम्हें अशांत होना ही चाहिए, तभी तो तुम जागोगे। तुम्हारी अशांति ही तो तुम्हें एक दिन इस बात का बोध दिलाएगी कि जो कर रहे हो, वह ऐसा है कि उससे अशांतति होगी ही। अब तुम हाथ आग में डाल रहे हो और हाथ जलता है और तुम कहते हो कि कुछ उपाय बता दीजिए कि हाथ न जले, और आग में तुम डाले ही जाते हो। जलना ही चाहिए, क्योंकि जलेगा तो ही तुम शायद खींचोगे।\nअशांति में तुम ध्यान करने को उत्सुक होते हो। शांति में ध्यान करने को उत्सुक हो तो ही ध्यान लग पाएगा। अशांति को हटाने के लिए कारण अलग कर दो। महत्त्वाकांक्षा छोड़ दो। कुछ होने का कुछ सार नहीं है। ना—कुछ होने को राजी हो जाओ: अशांति ऐसे विदा हो जाएगी जैसे सुबह की ओस सूरज के उगते ही विदा हो जाती है। अशांति को मिटाने के लिए किसी ध्यान की जरूरत नहीं है। अशांति को मिटाने के लिए तो सिर्फ नासमझी को देख लेने की जरूरत है। सिकंदर होना है, हिटलर होना है—तो अशांत रहोगे ही। इसमें किसी का कोई कसूर नहीं है। तुम्हारी आकांक्षा यह है कि तुम हिटलर भी हो जाओ और शांत रहते हुए हो जाओ। इसलिए तुम ध्यान की तरफ आते हो। ध्यान तुम्हारे किसी काम न पड़ेगा। ध्यान तुम्हारा लगेगा भी नहीं।\nएक राज्य के मिनिस्टर मेरे पास आते हैं। उनको चीफ मिनिस्टर होना है। और वे बड़ी कोशिश करते हैं कि कुछ भी रास्ता बता दें शांत होने का, सब गुरुओं के पास जाते हैं कि शांति को कोई रास्ता...! मैंने उनसे पूछा, तुम्हें करना क्या है शांति से? उन्होंने कहा कि न रात नींद ठीक से आती है, दिन में चित्त अशांत रहता है, किसी भी काम में मन नहीं लगा पाता—इसलिए पिछड़ा जा रहा हूं। दूसरे लोग मिनिस्टर होते जाते हैं, चीफ मिनिस्टर होते जाते हैं। और मैं आज पंद्रह साल से बस मिनिस्टर के पद पर ही उलझा हूं। अब तक मुझसे पीछे आनेवाले लोग चीफ मिनिस्टर हो गए और मेरी अपनी उलझनें हैं कि कहीं सिरदर्द, कहीं नींद न आना, कहीं यह बीमारी, कहीं वह बीमारी। मैं ज्यादा सफर भी नहीं कर सकता, शरीर कमजोर है। तो मैं पिछड़ा जा रहा हूं। आप कुछ रास्ता बता दें कि चित्त शांत हो जाए।\nचित्त शांत हो जाए तो उन्हें चीफ मिनिस्टर होना है। अभी मिनिस्टर होने में इतना अशांत है और चीफ मिनिस्टर होकर और भयंकर अशांति होगी। अशांति तो सिर्फ देखने की बात है, देख लो, समझ लो अपने भीतर, पैदा हो रही है तो उसका अर्थ है कि तुम प्रकृति के प्रतिकूल चल रहे हो। उसका अर्थ है, तुम्हें जो होना चाहिए तुम वैसा नहीं हो। जो करना चाहिए वह नहीं कर रहे हो, इसलिए अशांत हो। अशांति तुम्हारा फल है, तुम्हारा कर्मफल है। मेरा कोई कसूर नहीं है कि मैं उसे शांत करूं। शांत हो जाओ, फिर मेरे पास आओ, क्योंकि मैं तुम्हें शांत अवस्था में ही किसी महान यात्रा पर भेज सकता हूं; अशांत हो तो मनोचिकित्सक है, उसके पास जाओ। बीमार हो तो चिकित्सक है, उसके पास जाओ। जब मन शांत हो, शरीर स्वस्थ हो, तब मेरे पास आ जाना। तब सागर शांत है, लहरों में निमंत्रण है—तुम्हारी छोटी—सी नाव को परमात्मा की यात्रा पर भेजा जा सकता है। मेरी उत्सुकता उसमें है।\nलेकिन शांत आदमी कहता है कि आएं ही क्यों, हम तो शांत हैं। स्वस्थ आदमी कहता है, अभी आने की क्या जरूरत है; जब अस्वस्थ हो जाएंगे, आ जाएंगे। जवान आदमी कहता है कि अभी तो जवान हैं, अभी तो भोग लें, बाजार में बड़ा रस है; जब बूढ़े हो जाएंगे तब आ जाएंगे।\nमुझसे लोग पूछते हैं कि आप जवान लोगों को संन्यास देते हैं? संन्यास तो बुढ़ापे के लिए है। जब मर ही गए तब के लिए संन्यास है? जब कुछ बचा ही न करने को, हाथ—पैर भी न हिलने को रहे, तब के लिए संन्यास है? तो संन्यास तुम्हारे जीवन का हिस्सा नहीं है। संन्यास तो तब जब जीवन की ऊर्जा अपनी प्रगाढ़ता में हो, अपने शिखर पर हो, तभी यात्रा पर निकल पाओगे, क्योंकि यात्रा बड़ी है।\nसुखी आदमी भोग में लीन होता है, और दुखी आदमी प्रार्थना की कोशिश करता है—इसीलिए लोग भटकते हैं और पहुंच नहीं पाते। सुखी पहुंच सकता है, अगर वह प्रार्थना में लीन हो। शांत पहुंच सकता है, अगर वह प्रार्थना में लीन हो।\nअब हम इन पदों को समझने की कोशिश करें।\nसुख में सुमिरन न किया, दुखा में कीया याद।\nसुख ही सुमिरन बन सके, इसकी चेष्टा करो। जब तुम पाओ—और अनेक बार तुम पाते हो—कि मन बड़ा प्रसन्न है, उस क्षण क्लब—घर मत जाओ। जब मन बड़ा प्रसन्न है तब होटल में मत जाओ। जब मन बड़ा प्रसन्न है तब रेडियो या टी.वी. खोलकर मत बैठो। यह बहुमूल्य क्षण मुश्किल से मिलता है। यह बहुमूल्य क्षण ऐसा बाजार के कचरे में फेंक देने के योग्य नहीं है। हीरे को मत फेंको। जब भी तुम पाओ कि शांत क्षण आया है, भागो मंदिर की तरफ—यह हीरा परमात्मा के चरणों में चढ़ाने जैसा है; यह किसी वेश्या के चरणों में मत चढ़ा आना। जब पाओ कि चित्त स्वस्थ है, हलका है, उदास नहीं, एक भीतरी प्रफुल्ल्ता है—तब हजार काम छोड़ देना: यह वक्त प्रार्थना का है।\nप्रार्थना को क्रियाकांड मत बनाओ कि रोज सुबह उठकर कर लेंगे; क्योंकि कभी क्षण होगा, कभी नहीं होगा। मेरे हिसाब में जब तुम सुख में हो तभी सुबह है; वही ब्रह्ममुहूर्त है। घड़ी से पता नहीं चलता ब्रह्ममुहूर्त तुम्हारे भीतर की घड़ी की बात है। भरी दुपहर में तुम अचानक पाते हो कि चित्त बड़ा प्रसन्न है इस क्षण में, अकारण प्रसन्न है: द्वार—दरवाजे बंद कर दो—यह मौका खोने का नहीं; अभी प्रार्थना में डूब जाओ, अभी कर लो स्मरण। यह छोटा—सा क्षण मिला है, इसका कर लो उपयोग। यह ज्यादा देर न रहेगा, लेकिन अगर इसका प्रार्थना में उपयोग किया तो यह टिकेगा, काफी टिकेगा, यह गहरा होगा।\nअगर तुमने सुख में प्रार्थना की तो तुम पाओगे कि तुम्हारे सुख के क्षण बढ़ने लगे, रोज ज्यादा होने लगे, और सुख की गहराई भी बढ़ने लगी। अगर तुमने सुख का क्षण प्रार्थना के लिए उपयोग कर लिया और परमात्मा को चढ़ाया, तो तुम्हारी भेंट स्वीकार हो जाएगी। तुम जल्दी ही पाओगे कि उसका प्रसाद तुम्हें मिलने लगा, और सुख बरसने लगा। जितना सुख बरसेगा, उतनी ही प्रार्थना तुम करने लगे ज्यादा, उतना ही ध्यान में लीन होने लगे। जल्दी ही तुम पाओगे कि सुख चौबीस घंटे थिर होने लगा और चौबीस घंटे स्मरण चलने लगा। अब अलग बैठने की कोई जरूरत भी न रही। अब तुम जहां हो वहीं उसकी याद है।\nसुख के साथ जोड़ लो प्रार्थना को, तो इसी जन्म में यात्रा पूरी नहीं हो सकती है। दुख के साथ मत जोड़ो। दुख तुम्हें पसंद नहीं, परमात्मा को भी पसंद नहीं। दुख किसी को भी पसंद नहीं। उदास शक्लें और गंभीर लंबे चेहरे लेकर मत परमात्मा के पास जाओ।\nएक छोटा बच्चा चर्च से घर लौटा। वह पहली ही दफा चर्च गया था। उसकी मां ने कहा, कैसा लगा? उसने कहा कि गीत तो बहुत अच्छे थे: प्रवचन बहुत उबानेवाला था। और उसने पूछा कि एक सवाल मेरे मन में उठता रहा कि जो लोग वहां बैठे थे, ये लोग क्या रोज चर्च आते हैं? उसकी मां ने कहा कि हां, ये जो लोग वहां बैठे थे, ये वर्षों से चर्च आते हैं; ये बड़े धार्मिक लोग हैं, गांव के सब धार्मिक लोग हैं। तो उसने कहा कि परमात्मा इनके चेहरे देख—देखकर ऊब गया होगा। ऐसे बैठे हैं मरे—मराए। परमात्मा भी थक गया होगा रोज—रोज इनके चेहरे देख—देखकर।\nचर्चों, मंदिरों, मस्जिदों से परमात्मा भाग खड़ा हुआ है। वहां सब तरह के रोगी इकट्ठे हो जाते हैं। मंदिर तो उत्सव का होना चाहिए। मंदिर तो इंद्रधनुष के रंगों का होना चाहिए। मंदिर में तो फूलों की गंध और तितलियों के पंख होने चाहिए। मंदिर में तो प्रवेश करते ही नृत्य पकड़ लेना चाहिए। तो ही मंदिर मंदिर है। लेकिन कठिनाई है, क्योंकि दुखी लोग मंदिर जाते हैं, सुखी लोग मंदिर जाते नहीं। तो धीरे—धीरे मंदिर उदास होता जाता है। और जो लोग दुखी हैं, वे मंदिर जाकर यह कहते हैं कि जो लोग सुखी हैं, वे सब नरक जाने की तैयारी कर रहे हैं। स्वभावतः दुखी आदमी सुखी आदमी को बर्दाश्त नहीं कर सकता। और दुखी आदमी चाहता है कि कोई हर्ज नहीं, आज हम दुख झेल रहे हैं, कल तुम झेलोगे; हमने अपना झेल लिया, तुमने नहीं झेला—झेलोगे। दुखी लोगों ने मंदिरों और मस्जिदों में बैठकर नरक की धारणा की है: सुख अपने लिए, और जो सुखी हैं आज संसार में, दुख उनके लिए, महा नरक। दुखी आदमी किसी को सुखी नहीं देखना चाहता, और दुखी आदमी सुखी से बड़ीर् ईष्या करता है।\nइसलिए तो तुम्हारे मंदिर—मस्जिदों में बैठे गुरु और साधु और संत सिखा रहे हैं। वे सिखा रहे हैं तुम्हें कि उदास हो जाओ। वे सिखा रहे हैं कि उदासी प्रार्थना है। वे सिखा रहे हैं कि गंभीर हो जाओ। वे सिखा रहे हैं कि तुम जितना ही गंभीर और मुदों चेहरा लेकर आओगे, उतनी ही तुम्हारी गहरी प्रार्थना होगी।\nतो जरा बाहर जगत की तरफ देखो—परमात्मा के बनाए जगत को! वहां तुम उदासी देखते हो? अगर आदमी को हटा दो तो सिवाय उत्सव के वहां कुछ भी नहीं। परमात्मा थकता ही नहीं। फिर—फिर बसंत आ जाता है। फिर—फिर मेघ घिर जाते हैं। फिर—फिर नाद गूंजने लगता है मेघों का। प्रपात बहते जाते हैं परम निनाद में।\nअगर परमात्मा की तरफ देखो। उसकी कृति की तरफ देखो। और ध्यान रखो, कृति की तरफ देखकर ही तुम उसके कर्ता की तरफ आंख उठा पाओगत अगर तुम चित्रकार को समझना चाहते हो, उसके चित्रों को दे,ो। और क्या ढंग है इस चित्रकार को समझने का? उसके चित्रों में अगर तुम्हें फूल दिखाई पड़ते हैं और तितलियां दिखाई पड़ती हैं और गीत दिखाई पड़ते हैं, तो जाहिर है कि परमात्मा के मन में उत्सव है, उदासी नहीं। लेकिन उदास आदमी, दुखी आदमी, पीड़ित—परेशान, उत्सुक होता है प्रार्थना में; क्योंकि वह सोचता है शायद प्रार्थना से ये सब चीजें मिट जाएं, और वह सारे मंदिरों को अपने साथ डुबा लेता है।\nआनंद में कही गई प्रार्थना ही सुनी जाती है, क्योंकि आनंद परमात्मा का स्वर है, वह परमात्मा की भाषा है। दुख तुम्हारी भाषा है। परमात्मा उस भाषा को समझता ही नहीं। दुख तुमने अपना पैदा किया है। परमात्मा ने तो तुम्हें भी फूल की तरह नाचने और गाने को ही पैदा किया है। दुख तुम्हारी कृति है, वह तुम्हारा कर्म है। वह तुम्हारी संभावना नहीं है, संभावना तो तुम्हारे आनंद की है। दुख की भाषा परमात्मा को समझ ही नहीं आती। इसलिए जीसस ने कहा है, जो छोटे बच्चों की भांति होंगे, वे मेरे प्रभु के राज्य में प्रवेश पा सकेंगे। छोटे बच्चों की भांति नाचते, कूदते, प्रफुल्लित!\nप्रार्थना कोई बोलना नहीं है। प्रार्थना में कुछ कहना नहीं है। तुम जो भी कहोगे, वह गलत होगा। तुम गलत हो। तुम जो भी कहोगे, वह अंधेरे का हिस्सा होगा। तुम्हारी सारी वाणी तुम्हारे मन से आती है—जो अंधकार है, अज्ञान है।\nइसलिए कबीर कहते हैं, सुमिरन सुरत लगाइके—प्रभु की याद करके, मुंह को बंद करके शांत हो रहो। मुख ते कछू न बोल—कुछ कहने की जरूरत नहीं है, परमात्मा समझता है। तुम्हारे चिल्ला—चिल्लाकर कहने की कोई जरूरत नहीं है।\nएक मुल्ला अजान लगा रहा था मस्जिद पर, कबीर पास से निकले, तो उन्होंने चिल्लाकर कहा, क्या कर रहा है? क्या बहरा हुआ खुदा? इतने जोर से क्यों चिल्ला रहा है? क्या खुदा बहरा हो गया है?\nशब्द की तो कोई जरूरत नहीं है। तुम तो अपने हृदय को उसके सामने खोलकर रख दो। तुम यह भी मत कहो कि मुझे यह चाहिए, वह चाहिए; क्योंकि तुम्हारी चाह गलत ही होगी। तुम खुद ही पछताओगे पीछे। अगर तुम्हारी चाह भी पूरी हो जाए, तो तुम रोओगे, पछताओगे, छाती पीटोगे।\nमिदास की यूनान में एक कथा है। उसने पूजा की, प्रार्थना की और किसी देवता को राजी कर लिया, तो उसने कहा, मांग ले वरदान। तो मिदास ने कहा, मैं जो भी छुऊं, वह सोना हो जाए। शुरू हो गया दूसरे दिन से; जो भी छुए, सोना होने लगा। फिर छाती पीटने लगा और चिल्लाने लगा; क्योंकि पत्नी को छुआ और वह सोना हो गई; बेटे—बेटी भाग गए घर छोड़कर; दरबारी फासले पर खड़े होकर वहां इतने दूर से बात करने लगे, क्योंकि अगर छू दे, तो मारे गए। भोजन करे, सोना हो जाए। पानी पिए, सोना हो जाए। बहुत चिल्लाने लगा कि क्षमा कर दो, भूल हो गई।\nतुमने भी मांगी होती...! चाह अज्ञान से निकली होगी तो ऐसा ही होगा। मांगते वक्त तो बड़ी समझदारी की लगी थी। बड़े मजे का था, सीधा मामला था—जो भी छुआ, सोना हो जाए। अब इससे बड़ा और क्या हो सकता था? महल छुआ, सोना हो गया; पहाड़ छुआ, सोना हो गया—अब तुम्हारे धन का, धान्य का क्या अंत था! लेकिन अज्ञान देख नहीं सकता पूरी स्थिति। भूखा मरने लगा मिदास। पानी न पी सके, खाना न खा सके। पत्नी मर गई; बच्चे घर छोड़कर भाग गए, सारा गांव दुश्मन हो गया। सोना तो हो गईं चीजें; लेकिन सोने को खाओगे या पीओगे?\nऔर मिदास की कथा अधिक लोगों की कथा है। जिंदगी भर कोशिश करके आखिर में तुम थोड़ा बहुत सोना इकट्ठा कर लेते हो; उसमें पत्नी भी मर गई, बच्चे भी भाग गए, उसी उपद्रव में—सोना करने में। उसमें तुम भी भूखे रहे, प्यासे रहे, कभी ठीक से सो न सके, कभी दो क्षण चैन के न पाए। आखिर में सोना हो गया इकट्ठा—तुम मरने को तैयार।\nमिदास ने आत्महत्या कर ली। और करने को कुछ बचा नहीं। चाह पूरी हो तो ऐसी मुसीबत आती है।\nनहीं, तुम कुछ मांगना मत।\nसुमिरन सुरत लगाइके...। और ये शब्द सुमिरन सुरत समझ लेने जैसे हैं। ये कबीर के पारिभाषिक शब्द हैं।\nसुरति शब्द आता है बुद्ध से। बुद्ध जिसको सम्यक स्मृति कहते थे, वही शब्द लोक—भाषा में आते—आते स्मृति से सुरति हो गया। स्मृति का अर्थ है: माइंडफुलनेस, समग्र होश, होशपूर्वक।\nहोशपूर्वक बैठ जाना। प्रार्थना की कोई जरूरत नहीं। मुख से कुछ बोलना नहीं है। सिर्फ शांत रहना। स्मृति का क्या अर्थ है, जिसे कबीर ने कहा है? कई बार वे एक ही प्रतीक का बार—बार उपयोग करते हैं, क्योंकि वह उन दिनों बड़ा सार्थक प्रतीक था। वे कहते हैं, गांव की स्त्रियां पनघट से पानी भरकर लाती हैं, तो वे सिर पर दो—दो तीनत्तीन घड़े रख लेती हैं, हाथ से पकड़ती भी नहीं, दोनों हाथ खुले छोड़कर गपशप, बातचीत करती हुई गांव के भीतर आती हैं—लेकिन उनकी सुरति घड़ों में लगी रहती है। हाथ से पकड़ा नहीं है, सुरति से पकड़ा है। याद घड़े की बनी रहती है। होश घड़े का बना रहता है कि घड़ा गिर न जाए। कुछ शब्द की भी जरूरत नहीं रहती। ऐसा कुछ बार—बार वे दोहराती नहीं हैं कि घड़ा गिर न जाए। न शब्द की कोई जरूरत नहीं, सिर्फ होश... और घड़ा नहीं गिरता। घड़ा सम्हला रहता है। बातचीत करती रहती हैं, गीत गाती रहती हैं, उछलती—कूदती गांव की तरफ वापस लौटती हैं। अब तो वैसे दृश्य न रहे क्योंकि पनघट भी न रहे। नलघट हैं, और उन पर सिवाय उपद्रव के, झगड़े के और कुछ भी नहीं। लेकिन वह प्रतीक सार्थक है। भीतर एक होश बना है, होश से सम्हाला हुआ है घड़े को।\nकबीर कहते हैं, ऐसे ही शांत होकर बैठ जाना, सिर्फ होश रह जाए, भीतर का दीया जलता रहे। कुछ बोलना मत।\nलेकिन यह तभी होगा जब तुम सुख में, जब तुम शांति में, जब तुम स्वस्थ हो, तभी होगा। नहीं तो अशांति घूमती रहेगी; मुख न बोलेगा तो अशांति घूमेगी। इसलिए सुख के क्षण को खोजो। सुख आता है, क्योंकि एक नियम है जीवन का: जब दुख आता है तो सुख भी उसके साथ का पहलू है। तुम्हें पता न चलता हो आपाधापी में, लेकिन थोड़ा तुम खोजोगे तो पा लोगे। जैसे दिन के पीछे रात है, रात के पीछे दिन है—ऐसा हर दुख के बार सुख है, हर सुख के बाद दुख है, एक रिदम, एक लयबद्धता है जीवन में।\nतुम दुख को देखते रहते हो, कितने परेशान हो जाते हो दुख में कि उसके पीछे आता सुख तुम्हें याद ही नहीं पड़ता, दिखाई भी नहीं पड़ता। जरा होश सम्हालकर अगर तुमने जागृत होकर देखा तो तुम जल्दी ही पा लोगे कि चौबीस घंटे में कई क्षण आते हैं, जब मन में एक रस होता है, जब सब शांत होता है। उसी क्षण: सुमिरन सुरत लगाइके, मुख ते कछू न बोल। बाहर के पट देइकै, अंतर के पट खोल।।\nअब बाहर के पट बंद कर लो। सुख है भीतर। सम्हाल लो। बाहर के सब पट बंद कर दो कि कहीं बह न जाए। पुरानी आदत है: सुख जब भी आता है, बाहर बहता है। सुखा आया कि भागे कि चलो किसी मित्र को पकड़कर ताश ही खेलें। सुख आया कि भागे, चलो मित्र के पास बैठकर गांजा पी लें। सुख आया कि तुम भागे—अब सुख को कहीं व्यय कर लें। सुख को व्यय मत करो। सुख को बचाओ। उससे बड़ी कोई संपदा नहीं है। उस लयबद्धता का तुम तरंग की तरह उपयोग करो कि वह तरंग तुम्हें परमात्मा में ले जाए।\nबाहर के पट देइकै, अंतर के पट खोल। अब तुम बाहर की बात ही भूल जाओ। सुख को भीतर सम्हाल लो। शांत बैठ जाओ। कुछ करने का नहीं है, कुछ कहने का नहीं है; परमात्मा समझता है। तुम जितना अपने—आप को समझते हो, उससे ज्यादा वह तुम्हें समझता है। उसने तुम्हें बनाया है। तुम उससे आए हो। वह तुम्हारे रोएं—रोएं को समझता है। तुम तो अपनी सतह को ही जानते हो; वह तुम्हारे केंद्र को भी जानता है। तुम तो सिर्फ अपनी ऊपर—ऊपर की खोल को पहचानते हो; वह तुम्हारे भीतर के अंतरतम को जानता है। इसलिए तुम कुछ मत करो। तुम सिर्फ बाहर के पप बंद कर दो, अंतर के पट खुले कर दो। हृदय को खोल दो परमात्मा के सामने। बस।\nमाला तो कर में फिरै, जीभ फिरै मुख माहिं।\nन तो जरूरत है कि तुम हाथ में लेकर माला फेरो। क्योंकि हाथ में फिरती माला का क्या परमात्मा से संबंध है? माला तो कर में फिरै—और तुम अगर प्रार्थना कर रहे हो कि तुम पतित पावन हो और मैं पतित हूं, और तुम यह हो और मैं वह हूं—इस सब बकवास में अगर तुम लगे हो, जैसा कि भक्तगण लगे रहते हैं; जीभ फिरै मुख माहिं,—यह तो सिर्फ जीभ फिर रही है मुख में, इसमें हो क्या रहा है? मनुआं तो दहुदिसि फिरै—और मन तो दसों दिशाओं में घूम रहा है।\nग्यारह दिशाएं हैं। मन दस दिशाओं में घूम सकता है, ग्यारहवीं में नहीं। ग्यारहवीं तुम हो। आठ दिशाएं चारों तरफ, एक नीचे जानेवाली दिशा, एक ऊपर जाने वाली दिशा—दस दिशाएं, और एक भीतर जानेवाली दिशा है। तो मन दस दिशाओं में घूम सकता है। ग्याहरवीं दिशा में डूब जाओ, न तो हाथ में माला फेरने की जरूरत है, न मुंह में जीभ फेरने की जरूरत है, न मन को दसों दिशा भटकाने की जरूरत है। मन की कल्पनाओं की भी कोई जरूरत नहीं है।\nबहुत से लोग मन की कल्पना करते हैं। जब प्रार्थना करने बैठते हैं, तब वे सोचते हैं कि प्रकाश दिखाई पड़ रहा है, कि कुंडलिनी जग रही है, कि परमात्मा सामने खड़े हैं—बांसुरी बजा रहे हैं, कि रामचंद्र खड़े हैं धनुष्य लिए। इस सब में कुछ सार नहीं है। यह तो मन दस दिशाओं में भटक रहा है। मन के बनाए राम, कि कृष्ण, कि क्राइस्ट कुछ काम न आएंगे। वह तो कल्पना का जाल है। कुछ भी मत करो, क्योंकि तुमने कुछ किया कि तुम बाहर गए। अनकिये हुए रहो। अकर्ता बन जाओ।\nसुरत समानी सब्द में, ताहि काल नहिं खाय।।\nतुम कुछ भी करोगे वह सब मरनेवाला है। तुम्हारे कर्तृत्व से जो भी पैदा होता है, वह सब मर जाएगा। तुम्हारा शरीर मरणधर्मा है। माला फेरोगे मरणधर्मा से, अमृत में नहीं ले जाएगी। मरणधर्मा की यात्रा अमृत में कैसे ले जा सकती है? तुम्हारे ओंठ, जीभ भी मर जाएंगे। तो उन ओंठ और जीभ की तड़फड़ाहट से पैदा हुए शब्दों का उस परमात्मा तक कैसे पहुंचना हो सकता है? जाप जिनसे पैदा होता है वही कल मिट्टी में मिल जाएंगे। तो और जो उनसे पैदा हुआ था, वह भी मिट्टी में खो जाएगा।\nतुम्हारा मन भी मरणधर्मा है, प्रतिपल मरता है। उसकी कल्पनाओं का कुछ सार नहीं है। तुम क्षणभंगुर को मत पकड़ो। इसलिए कबीर एक बड़ी क्रांतिकारी बात कहते हैं। कहते हैं, जाप मरै—अगर तुमने जाप की, जाप मर जाएगी; अजपा मरै—अगर तुमने अजपा किया तो वह भी मर जाएगा। क्योंकि अजपा जाप का ही सूक्ष्म रूप है। पहले तुम जाप करते हो कि तुम राम, राम, राम, राम दोहराते हो। पहले जोर से दोहराते हो, वह स्थूल रूप है। फिर तुम होंठ बंद कर लेते हो। भीतर दोहराते हो—राम, राम, राम, राम—वह सूक्ष्म रूप है। वह जाप है। फिर तुम वह भी बंद कर देते हो, कि तुम दोहराते नहीं, होंठ में भी नहीं दोहराते, जीभ भी नहीं हिलती, होंठ भी नहीं हिलते; सिर्फ मन में ही राम, राम, राम, राम—वह और भी सूक्ष्म रूप है। लेकिन सभी के पीछे तुम्हारा कर्तृत्व छिपा है।\nजाप मरै, अजपा मरै, अनहद भी मरि जाए।\nऔर तुम जिस अनहद को सुन लेते हो, वह भी ऐसी घड़ी भी आ जाती है जब तुम्हें जाप करने की जरूरत नहीं रहती। भीतर भी नहीं रहती, मन में भी ओम को दोहराने की जरूरत नहीं रहती। ओम तुम में इस तरह समाविष्ट हो जाता है कि तुम बिलकुल शब्द बंद कर दो तो भी ओम गूंजता रहता है। वह प्रतिध्वनि है। उसको लोग अनहद समझ लेते हैं। ऐसा समझो कि हम एक घंटा बजाएं; घंटा बंद हो गया लेकिन थोड़ी देर उसकी प्रतिध्वनि गूंजती रह जाती है। धीरे—धीरे धीरे—धीरे प्रतिध्वनि खोती है।\nअगर तुम वर्षों तक ओम का पाठ करते रहो, तो तुम्हारे भीतर इतना मोमेन्टम इकट्ठा हो जाएगा कि तुम अगर पाठ न भी करो, तुम जाप भी छोड़ दो, अजपा भी छोड़ दो, सिर्फ आंख बंद करके बैठ जाओ फिर वह जो वर्षों तक जाप किया है, वह तुम्हारे रोएं—रोए में तुम्हारे कण—कण में समा गया है। उसमें प्रतिध्वनि गूंजेगी। अब तुम अचानक पाओगे कि ओम का तो जाप अपने आप हो रहा है। यह भी मर जाएगा। यह भी प्रतिध्वनि है। जब मूल ही मर गया तो प्रतिध्वनि कितनी देर रह जाएगी। इसलिए कबीर कहते हैं, अनहद भी मरि जाए।\nअनहद का अर्थ है: ओंकार।\nसिर्फ एक ही चीज बचती है, उसी को पकड़ लो, वही सहारा है। उसके अतिरिक्त तुमने कुछ और पकड़ा कि तुम डूबे। सुरत समानी सब्द में—तुम्हारी जो स्मृति की क्षमता है, जागरण की क्षमता है, होश की क्षमता है, होश की क्षमता है, यह तुम्हारे भीतर...। सबद पारिभाषिक शब्द है। बाइबिल में कहा है, इन दि बिगिनिंग देअर वाज़ वर्ड; ओनली दि वर्ड एक्ज़िस्टेड एंड नथिंग ऐल्स। शुरू में सबद था। उस सबद से ही सब पैदा हुआ। उस सबद के अतितिक्त शुरू में कुछ भी न था। इस सबद को तुम शब्द मत समझ लेना।\nजैसा वैज्ञानिक कहते हैं कि सारे अस्तित्व की मूल ऊर्जा विद्युत है, सभी चीजें विद्युत—कणों से बनी हैं—वैसे ही ज्ञानियों ने कहा है कि सभी चीजों की मूल ऊर्जा ध्वनि है, विद्युत नहीं। और सभी चीजें ध्वनि से बनी हैं। और इन दोनों में बड़ा तालमेल है। और दोनों सही हो सकते हैं। क्योंकि वैज्ञानिक कहते हैं कि विद्युत से ही ध्वनि बनी है। और ज्ञानी कहते हैं कि ध्वनि का ही संघात विद्युत को पैदा करता है। दोनों सही हो सकते हैं। दो तरफ से एक ही चीज को देखने का ढंग मालूम होता है। अगर तुम एक ही ध्वनि का उच्चार करते रहो तो ताप पैदा हो जाता है। इतना ताप भी पैदा हो सकता है कि तुम कल्पना भी न कर सको।\nतिब्बत में उसके बड़े प्रयोग किए गए हैं और एक खास योग की साधना है तिब्बत में ताप पैदा करने की। तो तिब्बत में बर्फ जमी रहती है, चारों तरफ बर्फ पड़ती रहती है, और उस योग का साधक नग्न खड़ा रहता है बर्फ में और पसीना चूता रहता है। नग्न खड़ा रहता है और शरीर से पसीना झरता रहता है। वह कुछ भी नहीं करता, वह सिर्फ भीतर, तिब्बत का एक मंत्र है। "ॐ मणि पद्मे हुम्'—ओंकार का ही एक रूप है—वह उसका भीतर पाठ करता है। वह उसकी जोर से रटन करता है। वह रटन इतनी गहन हो जाती है, उसकी चोट इतनी गहरी पड़ती है कि सारा शरीर उत्तप्त हो जाता है; गिरती बर्फ में हाथ से पसीना चूने लगता है।\nदोनों सही हो सकते हैं।\nसंगीतज्ञो ने बहुत बार संगीत से दीये को जलाया है। जो लोग मिलिटरी साइंस का अध्ययन करते हैं, सैन्य—विद्या का, उनको पता है कि पुलों पर से जब सैनिक गुजरते हैं तो उनको कह दिया जाता है। कि वे लयबद्धता से न गुजरें, एक साथ पैर न उठाएं, पैरों की लयबद्धता तोड़ दें—क्योंकि बहुत बार बड़े—बड़े पुल सैनिकों की लयबद्धता से गिर गए हैं। सैनिक गुजरते हैं तो उनके पैर लेफ्ट—राइट करते हुए एक साथ उठते हैं। उस चोट से एक खास तरह की ध्वनि पैदा होती है, और अनेक बार बड़े—से—बड़े मजबूत पुल जिन पर से ट्रेनें गुजर जाती थीं, ट्रक गुजर जाते थे, थोड़े—से सैनिकों के गुजरने से गिर गए हैं।\nध्वनि का एक आघात है। और अब तो ध्वनि पर काफी अध्ययन हो रहा है। रविशंकर के सितार पर केनेडा में प्रयोग िकया गया है। रविशंकर सितार बजाते रहे और दोनों तरफ दो क्यारियों में बीज बाए गए। वे रोज एक घंटा वहां सितार बजाते हैं और वे बीज धीरे—धीरे बड़े होते हैं। वे सब पौधे सितार की तरफ झुके हुए बढ़े—सब पौधे! एक भी दूसरी तरफ नहीं झुका। सब पौधे—जैसे सुनने को बहरा आदमी कान पास में ले आता है—ऐसे पौधे सितार सुनने को कान पास ले आए। और सितार के कारण जो पौधा तीन महीने में फूल देने योग्य होता, वह डेढ़ महीने में फूल देने योग्य हो गया। तो ध्वनि ने कुछ जीवनत्ताप पैदा किया, कुछ ऊर्जा पैदा की, संगीत ने कुछ किया।\nमोज़र्ट के एक प्रसिद्ध संगीत—जिस पर अनेक मुल्कों में कानूनी रूप से रोक लगा दी गई है। उसका कोई उपयोग नहीं करता, क्योंकि बहुत—से लोग उसे सुनते वक्त मर गए हैं। तो उसके एक खास संगीत "नाइन्थ सिम्फोनी' पर रोक लगाई गई है। बाजार में मिलता नहीं उसका रिकार्ड, क्योंकि वह खतरनाक है। वह इतना शांति में ले जाता है कि आदमी तत्क्षण विलीन हो जाता है। तो शांति धीरे—धीरे समाधि बन जाती है, मौत हो जाती है।\nकबीर जिसको सबद कहते हैं, उस सबद का अर्थ है: इस जगत की मूल ध्वनि, जिससे सारा जगत पैदा हुआ है; वही ओंकार है। उसे तुम्हारे जाप से सुनने की जरूरत नहीं है। जिस दिन तुम बिलकुल ही शांत हो जाओगे, उस दिन वह सुनाई पड़ेगी। सुनाई पड़ेगा, यह कहना भी ठीक नहीं है, क्योंकि वहां सुननेवाला और सुनाई पड़नेवाली ध्वनि दो न होंगे; तुम्हीं सुनोगे तुम्हीं को। तुम्हारा ही अस्तित्व ध्वनित होगा। उस परम ध्वनि का नाम सबद है। इसलिए सबद को मैं सबद ही कह रहा हूं, शब्द नहीं। शब्द मत कहना। सबद कबीर का लोगोस है, जिसको दि वर्ड बाइबिल में कहा है। वह जीवन की, अस्तित्व की परम ध्वनि है, जिससे सब चीजें निर्मित हुई हैं। कबीर कहते हैं, सुरत समानी सब्द में—जब तुम अपने उस मूल स्रोत में समा जाओ, इतने शांत हो जाओ कि जैसे गंगा गंगोत्री में समा गई हो।\nऐसा समझो कि वृक्ष में फल लगे हैं, फल वापस फूलों में समा गए, वापस पत्तियों में समा गए, पत्तियां वापस शाखाओं में समा गईं, शाखाएं पीड़ में समा गईं, पीड़ जड़ों में समा गईं, जड़ें वापस बीज में समा गईं—वह बीज सबद। तुमने सब विस्तार समेट लिया, सब पसारा समेट लिया, और समाने लगे भीतर। एक ऐसी घड़ी आती है, जब तुम्हारी चेतना, तुम्हारा होश मूल बीज में समा जाता है। कबीर कहते हैं, वही एक अमृत है, बाकी तो सब मर जाएगा। तुम्हारा किया कुछ भी न बचेगा। जो तुम्हारे से भी पहले से है, जो तुम्हारे करने के पीछे छिपा है, जो तुम हो, वही बचेगा। कृत्य तो खो जाएंगे, कर्ता खो जाएगा, सिर्फ आत्मा बचेगी।\nऔर कबीर कहते हैं कि समाते—समाते, भीतर सुरति के डूबते—डूबते—और उस सारे डूबने में तेरी ही याद थी; शब्दों में कही नहीं, माला से फेरी नहीं, होठों पर दोहराई नहीं, भीतर जाप न किया, अजपा की फिक्र न की—लेकिन इस सारी यात्रा में याद तेरी थी; याद शब्दों की न थी; प्राणों की थी। स्मरण तेरा ही बना था।\nतूं तूं करता तूं भया—और जितनी यह याद गहन होने लगी, उतना ही पाया कि मैं तो मिटता जा रहा हूं और तू ही होता जा रहा है।\nऔर एक दिन अचानक पाया कि मैं तो मिटता जा रहा हूं और तू ही होता जा रहा है।\n"तूं तूं करता तूं भया', मुझ में रही न हूं।\nऔर एक दिन अचानक पाया कि मैं तो खो ही गया, हूं भी खो गई।\n"मैं हूं' हम कहते हैं। "मैं'—अहंकार, अकड़; "हूं' अकड़ की छाया, अस्मिता— उतनी अकड़ नहीं बड़ी विनम्र। मैं का आदमी तो अलग दिखाई पड़ता है अकड़ा हुआ, उसको तुम पहचान सकते हो—उसकी चाल, उसकी आंख, उसका ढंग: हर घड़ी वह कर रहा है, अपने चारों तरफ संदेश भेज रहा है, ब्रॉडकास्ट कर रहा है कि मैं कुछ हूं; तुमने मुझे समझ क्या रखा है? हर घड़ी वह बतला रहा है कि मैं कुछ हूं—कपड़ों से, उठने—बैठने से। यह तो सीधी स्थूल अहंकार की दशा है। इसको हमने अहंकार कहा है। फिर एक और अहंकार की दशा है जो बड़ी विनम्र है: साधुओं में मिलेगी, समाज—सेवकों में मिलेगी, सज्जन पुरुषों में मिलेगी। यह तो दुर्जन में मिलता है अहंकार कि अकड़ा हुआ खड़ा है। सज्जन झुका हुआ खड़ा होता है। वह तो कहता है, मैं तो आपके पैरों की धूल हूं। वह तो लखनवी होता है; वह कहता है, पहले आप।\nऐसा मैंने सुना है—पता नहीं कहां तक सच है—कि लखनऊ में ऐसा हो गया कि एक महिला गर्भवती हुई और पैंतालीस साल तक उसको बच्चा पैदा न हुआ। चिकित्सक भी घबड़ा गए। आखिर ऑपरेशन करना पड़ा, तो पाया कि वहां तो ए बच्चा नहीं, दो बच्चे थे और पक्के लखनवी थे, और उनसे कहा कि बाहर निकलो। तो उन्होंने कहा, यही तो अड़चन है; मैं इनसे कहता हूं, पहले आप; ये मुझसे कहते हैं, पहले आप। निकलना नहीं हो पाता। अब यह तो अहंकार होगा कि पहले मैं निकल जाऊं।\nतो विनम्रता है, संस्कृति है, सभ्यता है—वहां मैं का स्थूल रूप तो खो जाता है लेकिन अस्मिता रह जाती है। विनम्र आदमी का भी एक अहंकार होता है कि मुझसे ज्यादा विनम्र कोई भी नहीं; मैं तो आपके चरणों की धूल हूं। कहता वह यही है, लेकिन इसमें भी वह जाहिर कर रहा है कि मैं कोई साधारण नहीं हूं, बड़ा असाधारण पुरुष हूं: चरणों की धूल—देखो! मैं कोई अहंकारी नहीं हूं; मैं तो विनम्र हूं!\nइसको कबीर कहते हैं: हूं। संस्कृत में उसके लिए शब्द है: अस्मिता। अहंकार का स्थूल रूप है, अस्मिता सूक्ष्म रूप है। अहंकार ठोस है, अस्मिता छाया है। पहले अहंकार मिटता है, फिर अस्मिता जाती है।\nऔर अब तो छाया भी न बची मेरी। अब तो यह भी नहीं कह सकता कि मैं नहीं हूं। अब तो यह भी नहीं कह सकता—होने की तो घोषणा कर ही नहीं सकता, नहीं होने की भी घोषणा नहीं कर सकता। हूं भी जा चुकी।\nवारी तेरे नाम पर, जित देखूं तित तूं। और अब जहां देखता हूं, तुझे ही पाता हूं। बाहर—भीतर सब खो गया, तू ही बचा। अपना—पराया सब खो गया, तू ही बचा। पदार्थ—चेतना सब विलीन हो गई, तू ही बचा। बूंद सागर में गिर गई।\nयह घड़ी है समाधि की। यही घड़ी तुम्हारी परम नियति की। और जब तक तुमने इसे न पाया तब तक कुछ भी पा लो, समझना कि कुछ पाया नहीं। और जब इसे पा लिया तब कुछ पाने योग्य बचता नहीं।


दण्डयुद्धापनी सरकार रिलीज़ की तारीख - मार्च 19, 2019\nतलमीज़ अहमद कहते हैं कि सऊदी ने अपनी ज़मीन पर गेहूं उ गाने की कोशिश की ऑनलाइन ट्रेडिंग सीखें थी, लेकिन बहुत महंगा पड़ा था. वो कहते हैं, ''सऊदी ने गेहूं फील्ड बनाया. इसके लिए सिंचाई में इतना पानी लगने लगा कि ज़मीन पर नमक फैल गया. कुछ ही सालों में यह ज़मीन पूरी तरह से बंजर हो गई. वो पूरा इलाक़ा ही ज़हरीला हो गया. पूरे इलाक़े को घेर कर रखा गया है ताकि कोई वहां पहुंच नहीं सके. सब्ज़ी उगाई जाती है लेकिन बहुत ही प्रोटेक्टेड होती है. खजूर यहां का कॉमन पेड़ और फल है. खजूर एक ऐसा फल है जिसमें सब कुछ होता है. हालांकि ज़्यादा खाने से शुगर बढ़ने का ख़तरा रहता है. यहां पेड़ काटना बहुत बड़ा जुर्म है.''। प्रत्येक उत्पाद के लिए खरीद तथा बिक्री के प्रीमियम शुल्क देखने के लिए कृपया हमारी CFDs सूची को देखें।\nकोरोना वायरस पश्चिम बंगाल की राजधानी कोलकाता भी पहुंच गया है, यहां वायरस का पहला मरीज मिला है. देश में कोरोना वायरस संक्रमण के मामले तेजी से बढ़ रहे हैं। कोरोना: सबसे ज़्यादा मौतों के मामले में भारत पांचवे नंबर पर। जबकि वैध मारिजुआना उद्योग अभी भी एक नई सीमा की कुछ हद तक हो सकता है, यह तेजी से विकसित हो रहा है, जो निवेशकों द्वारा प्रेरित किया जाता है।\nऑनलाइन ट्रेडिंग सीखें - लिए इंटरनेट पर कमाई\nबिटकॉइन (बीटीसी) $ 6,000 तक दुर्घटनाग्रस्त हो सकता है और फिर भी तेजी बनी रह सकती है, एक व्यापारी ने 26 जून को दावा किया कि ऑनलाइन ट्रेडिंग सीखें सबसे बड़ी क्रिप्टोक्यूरेंसी ने $ 9,000 समर्थन का परीक्षण किया। पिछले कुछ सालों में, खनन बिटकॉइन काफी अधिक कठिन हो गया है, जबकि खनिज ब्लॉक के लिए पुरस्कार भी बहुत कम हो गए हैं। वर्तमान में, 12.5 बीटीसी प्रत्येक खंड के लिए दिया जाता है, जबकि पिछले साल, 25 बीटीसी का इनाम था।\nQuestion 35. “मैं तुम लोगों से दूर हूँ” किसकी कविता है? (A) मुक्तिबोध (B) हजारी प्रसाद द्विवेदी (C) पंत (D) अज्ञेय Answer: (A) मुक्तिबोध।\nप्रसव में एक महिला प्रसव की तारीख पर अग्रिम रूप से सहमत हो सकती है यदि वह अस्पताल से बहुत दूर रहती है या उसके पास पहले से ही प्रसव था। कारोबारी और व्यापारी इस पेंशन योजना का लाभ लेने के लिए देशभर में कार्यरत 3.25 लाख कॉमन सर्विस केंद्रों (Common service centers) के जरिये पंजीकृत करा सकेंगे। सरकार को उम्मीद है कि3साल में देशभर से करीब5करोड़ छोटे कारोबारियों का रजिस्ट्रेशन इस योजना में हो जाएगा। प्युचर्स कांट्रेक्ट का अर्थ भविष्य में एक निर्दिष्ट तारीख को निश्चित सिक्युरिटीज (अंडरलाइंग सिक्युरिटीज) के क्रय-विक्रय करने का कांट्रेक्ट। अवधि पूरी होने पर इस सिक्युरिटीज के तत्कालीन भाव तथा कांट्रेक्ट में निर्धारित भाव के बीच के फर्क का भुगतान करके इसका निपटान ऑनलाइन ट्रेडिंग सीखें किया जा सकता है।\nइससे पहले भी साल 2008 में सीबीआई ने दिल्ली हाई कोर्ट को यही बात कही थी कि इस मामले में रिश्वत देने का कोई सबूत नहीं मिला है। आदेशों के निष्पादन का दूसरा मॉडल ईसीएन - इलेक्ट्रॉनिक संचार नेटवर्क है और यह एक आदर्श है कि, काफी सरलीकरण के लिए, ब्रोकरों के ग्राहकों को वास्तविक मुद्रा विनिमय बाजार में भाग लेने में सक्षम बनाता है। ईसीएन ब्रोकर केवल हमारे बीच और तरलता प्रदाता (अन्य खिलाड़ियों, बैंकों, संस्थानों) के बीच मध्यस्थ है। हमारे लेनदेन ब्रोकर के लिए अज्ञात हैं। यह दो तरीकों से किया जा सकता है, पहले मामले में हम एक बिंदु के मूल्य पर ध्यान केंद्रित करते हैं, दूसरे में सुरक्षित धन की राशि पर।\nरक्षा लेखा विभाग में वर्गीकृत लेखांकन का ऑनलाइन ट्रेडिंग सीखें अंतिम तत्व कूट शीर्ष के रूप में है । रक्षा लेखा विभाग द्वारा प्रदत्त कूट शीर्ष लेखांकन लेन-देन के लिए विशेष महत्व रखता है।\nकीमतों और मात्रा की प्रवृत्ति (प्रा) - द्विआधारी विकल्प के लिए संकेतक - ओलम्प ट्रेड की समीक्षा\n5) टेलीकाइनेसिस - उस व्यक्ति का मानसिक आंदोलन, जिसका शरीर आराम में रहता है। निष्कर्ष: तेजी से अनुबंध उच्च लाभ ला सकते हैं, लेकिन जोखिमों के बारे में मत भूलना। टर्बो अंतराल पर व्यापार के विकास पर खर्च किया गया समय और प्रयास बहुत जल्दी भुगतान कर सकते हैं - यह व्यापारी पर निर्भर करता है। लेकिन आप एक वैध काम से घर के अवसर और अपनी ऑनलाइन ट्रेडिंग सीखें पहचान चुरा लेने के लिए एक अंतर के बीच अंतर कैसे बता सकते हैं? शुरुआत करने वालों के लिए, आप इस निफ्टी क्विज़ को लेकर अपनी वीटिंग क्षमताओं का परीक्षण कर सकते हैं।\nजानिए क्या है Binomo? विभिन्न रणनीतियों को लागू करने के लिए बाइनरी विकल्प बहुत अच्छे हैं, जिनके लिए बड़े पूंजी निवेश की जरूरत नहीं है। बिनोमो आपको वर्तमान में उपलब्ध व्यापार उपकरणों पर गहरी नजर देगा और आपको सिखाएगा कि सफल व्यापार निर्णय करने के लिए उनको कैसे प्रयोग और लागू किया जाता है। उदाहरण के तौर पर मान लीजिए आपके पास एक किलो सोना है जिसकी कीमत क़रीब 48 लाख होगी. उसको गिरवी रखने पर तकरीबन 80 फ़ीसदी तक रक़म मिलेगी जिसको लेकर किसी कारोबार में लगाया जा सकता है या कर्मचारियों को तनख़्वाहें दी जा सकती हैं।\nक्रिस्टल और ओसीलेटरर्स के बारे में अधिक जानने के लिए, आप क्रिस्टल और ओसिलेटर ब्रांड नाम और प्रदर्शन क्षमताओं पर विनिर्देशों के लिए इंटरनेट खोज सकते हैं। यदि आप अपने खुद के थरथरानवाला को इकट्ठा करना चाहते हैं, तो आप इंटरनेट पर कर-खुद-गाइड के ऑनलाइन ट्रेडिंग सीखें लिए भी खोज सकते हैं या विभिन्न मंचों से परामर्श कर सकते हैं। 9. अमीर लोग जोखिम लेते हैं जबकि गरीब लोग सुरक्षित खेलते हैं। निष्कर्ष: इससे पहले कि बहुत देर हो जाए, क्रीम को Adsense से हटा दें।;-)।\nप्लेटफ़ॉर्म पर न्यूनतम ऑनलाइन ट्रेडिंग सीखें जमा केवल 350 ₽ / $ 10 / € 10 है। जमा की यह राशि लगभग हर व्यक्ति, समृद्धि के किसी भी स्तर के लिए उपलब्ध है। इस लाभ के लिए धन्यवाद, अपवाद के बिना, कोई भी व्यक्ति बाइनरी विकल्पों पर अपना हाथ आजमा सकता है। यह एक वज़नदार कारण को बताता है कि क्यों एक ई-कॉमर्स व्यापारी को बाजार की मांग के करीब एक दुकान स्थापित करने की आवश्यकता है। यदि किसी ग्राहक को डिलीवरी में लगातार देरी का अनुभव होता है, तो वे निश्चित रूप से ऑनलाइन खरीदारी से बाहर निकल जाएंगे। नतीजतन, वे अंत में भौतिक स्टोर के लिए जा रहे हैं। प्रश्न 43. मुगल सम्राटों में समान्यतया महानतम सम्राट माना जाता है (a) जलालुद्दीन अकबर को (b) नसीरुद्दीन हुमायूँ को (c) जहाँगीर को (d) औरंगजेब को उत्तर- (a) जलालुद्दीन अकबर को।\nकुल लिक्विडिटी जून 29, 2018\nब्रोकर बिनोमो खड़ा हो रहा है मार्च 12, 2020\nएफएक्स ब्रोकर समीक्षा और प्लेटफार्म रैंकिंग 2020 जुलाई 1, 2017\n1 मिनट पूर्ण मार्गदर्शिका के लिए बाइनरी विकल्प रणनीति मार्च 4, 2020


मिलिये उन “हनुमान” से जिन्होंने राम मंदिर के निर्माण के सपने को हकीकत में बदल दिया\nकलियुग में हनुमान का अवतार, हनुमान प्रसाद पोद्दार\nजब बात हो सबसे बड़े राम भक्त की, तो आपके मन में किसका नाम सर्वप्रथम आता है? इसका सीधा-साफ उत्तर है, पवनपुत्र हनुमान जी। सम्पूर्ण रामायण में पवनपुत्र हनुमान की राम भक्ति का गुणगान स्वर्णिम अक्षरों में किया गया है। यह भक्ति, निस्स्वार्थ सेवा के महत्व को रेखांकित करती है। ऐसे में जब श्री राम के धाम के पुनर्निर्माण की बात शुरू हुई, तो ऐसे निस्स्वार्थ सेवक की आवश्यकता थी, जो श्री राम जन्मभूमि के पुनर्निर्माण का मार्ग प्रशस्त कर सके। ऐसे ही एक सेवक थे श्री हनुमान प्रसाद पोद्दार।\nनिस्संदेह श्री राम जन्मभूमि परिसर के पुनरुत्थान की लड़ाई, संस्कृति के पुनरुत्थान के लिए लड़ी गई सबसे लंबी कानूनी लड़ाईयों में से एक होगी। लेकिन इस पूरे प्रकरण में यदि किसी ने श्री राम और उनके परम भक्त पवनपुत्र हनुमान की सांस्कृतिक विरासत को सहेजे रखा, तो वे निस्संदेह हनुमान प्रसाद पोद्दार जी ही थे। परंतु ये थे कौन? हनुमान प्रसाद पोद्दार उसी गीता प्रेस, गोरखपुर के संस्थापक हैं, जिसकी धार्मिक पुस्तकों से हर हिंदू घर सुशोभित होता है।\nअपने पूरे जीवनकाल में श्री हनुमान प्रसाद पोद्दार ने हिंदू समाज और हिंदू संस्कृति की निस्स्वार्थ भाव से सेवा की। श्री राम जन्मभूमि परिसर के पुनर्निर्माण हेतु उन्होंने अनेकों योगदान किए, चाहे वह रामलला के लिए वस्त्र हों, या जन्मभूमि के पूजन के लिए प्रसाद हो, उन्होंने गीता प्रेस गोरखपुर द्वारा प्रकाशित ‘कल्याण’ पत्रिका की कई प्रतियाँ भी रामजन्मभूमि आंदोलन को समर्पित की थीं।\nयदि रामजन्मभूमि परिसर के पुनरुत्थान के लिए आरंभिक आंदोलन की किसी ने स्पष्ट रूप से नींव रखी थी, तो वे निस्संदेह, श्री हनुमान प्रसाद पोद्दार जी ही थे। तत्कालीन गोरखनाथ पीठ के महंत, महंत दिग्विजय नाथ के करीबी माने जाने वाले श्री हनुमान प्रसाद पोद्दार, देवरिया के बाबा राघवदास, निर्मोही अखाड़ा के बाबा अभिराम दास और दिगंबर अखाड़ा के बाबा रामचन्द्र परमहंस के साथ श्रीराम जन्मभूमि परिसर के पुनरुत्थान के लिए दिन-रात एक किए हुए थे। उन्होंने मुस्लिम समुदाय से विनम्र अपील भी की थी कि वे निर्विरोध श्रीराम मंदिर के निर्माण में अपना सहयोग दें जिससे पूरे विश्व में सांस्कृतिक सौहार्द का एक सन्देश फैलेगा।\nअपने नाम के अनुरूप ही श्री हनुमान प्रसाद पोद्दार ने बिना गाजे-बाजे के श्री राम और उनके भक्तों की निस्स्वार्थ भाव से सेवा की। जहां जैसी आवश्यकता पड़ी, चाहे वित्तीय सहायता हो, प्रसाद हो या रामलला के वस्त्र हों, उन्होंने हरसंभव सहायता की। दैनिक जागरण से हुई एक बातचीत में गीताप्रेस के वरिष्ठ अधिकारी लालमणि तिवारी ने बताया था कि हनुमान प्रसाद पोद्दार जी ने किस प्रकार से श्री राम जन्मभूमि आंदोलन के लिए जी जान से मेहनत की थी और अपनी पत्रिका कल्याण में इसका अनेकों बार उल्लेख भी किया था। लेकिन वे इतने पर ही नहीं रुके। हनुमान प्रसाद पोद्दार जी ने वाराणसी के काशी विश्वनाथ मंदिर और मथुरा के श्रीकृष्ण जन्मभूमि मंदिर के पुनरुत्थान के लिए भी ज़ोर डाला और इस नेक काम हेतु हरसंभव सहायता का आश्वासन दिया।\nहनुमान प्रसाद पोद्दार जी का साल 1971 में असामयिक निधन हो गया। लेकिन अपने पूरे जीवन में उन्होंने इस बात पर बल दिया कि श्री रामजन्मभूमि मंदिर महज़ एक कल्पना न रहे। और आज श्री राम की कृपा से उनका यह स्वप्न जल्द ही सत्य में परिवर्तित होने के लिए पूरी तैयार है। उन्होंने सिद्ध कर दिया कि हनुमान जी कहीं गए नहीं, बल्कि हनुमान प्रसाद पोद्दार जी जैसे भक्तों के रूप में वे आज भी श्री राम की सेवा में विराजमान हैं। यदि श्री राम जन्मभूमि परिसर का पुनरुत्थान शुरू हुआ है, तो इसका एक बड़ा श्रेय श्री हनुमान प्रसाद पोद्दार जी जैसे निस्स्वार्थ सेवकों को ही जाता है।\nTags: अयोध्यागीता प्रेस गोरखपुररामराम भक्तहनुमानहनुमान प्रसाद पोद्दार


Yes बैंक संकट: लोन लेने के मामले में पूछताछ के लिए ED ने अनिल अंबानी को किया तलब - HW News Hindi\nby Ravishankar Sharma March 16, 2020 March 16, 2020\nनई दिल्ली: प्रवर्तन निदेशालय ने येस बैंक संकट (Yes Bank Crisis) मामले में अनिल अंबानी को तलब किया है. उन्हें येस बैंक की ओर से जारी किए गए लोन के मामले में पूछताछ के लिए मुंबई में प्रवर्तन निदेशालय के अधिकारियों के सामने पेश होने के लिए कहा गया है. अनिल अंबानी ने स्वास्थ्य कारणों का हवाले देते हुए पेश होने के लिए कुछ वक्त की मांग की है. अब ईडी सोमवार को उन्हें दूसरा समन जारी करेगी. वरना रिलायंस वित्तिय अधिकारियों को इस सप्ताह बुलाया जाएगा. अनिल अंबानी को शनिवार को समन जारी किया गया था.\nबता दें, संकटग्रस्त यस बैंक ने दिसंबर, 2019 में समाप्त हुई तिमाही में उसे 18,564 करोड़ रुपये का घाटा होने की शनिवार को जानकारी दी. निजी क्षेत्र के इस बैंक का संचालन फिलहाल भारतीय रिजर्व बैंक के आदेश पर प्रशांत कुमार कर रहे हैं. बैंक ने पिछले साल इसी अवधि में 1,000 करोड़ रुपये का लाभ दर्ज किया था और सितंबर में समाप्त हुई तिमाही में 629 करोड़ रुपये का घाटा हुआ था.\nयेस बैंक की गैर-निस्पादित परिसंपत्तियां (एनपीए) दिसंबर तिमाही में 18.87 प्रतिशत हो गयी हैं जो पिछली तिमाही (सितंबर) में 7.39 प्रतिशत थीं. साथ ही बैंक के पास अनिवार्य रूप से रखी जाने वाली नकदी में भी गिरावट आयी है. केन्द्रीय मंत्रिमंडल की ओर से मंजूरी प्राप्त योजना के तहत कुमार बैंक के नए मुख्य कार्यकारी और प्रबंध निदेशक हो सकते हैं.\nAnil ambaniCrisisEnforcement DirectoratefeaturedYes bank\nनिर्भया मामला: तीन दोषियों ने अब ICJ का किया रुख, फांसी से छूट की मांग की\nThe Vinod Dua Show Ep 247: MP Governor orders floor test tomorrow\nशक्तिकांत दास हो सकते है आरबीआई के नए गवर्नर


Easy Astrology Measures. | इस उपाय से घर आती हैं महालक्ष्मी, जानिए कब और कैसे करें\nHome » Jeevan Mantra »Jyotish »Rashi Aur Nidaan » Easy Astrology Measures.\nइस उपाय से घर आती हैं महालक्ष्मी, जानिए कब और कैसे करें\nजीवन में परेशानियां का आना-जाना लगा रहता है। कुछ परेशानियां थोड़े समय के लिए होती हैं तो कुछ लंबे समय तक बनी रहती हैं।\nजीवन मंत्र डेस्क | Last Modified - Dec 28, 2017, 05:00 PM IST\nजीवन में परेशानियां का आना-जाना लगा रहता है। कुछ परेशानियां थोड़े समय के लिए होती हैं तो कुछ लंबे समय तक बनी रहती हैं। ज्योतिष शास्त्र में ऐसे अनेक उपाय बताए गए हैं, जिन्हें करने से छोटी-मोटी समस्याओं का निराकरण आसानी से हो सकता है। आज हम आपको कुछ ऐसे ही आसान ज्योतिषीय उपायों के बारे में बता रहे हैं-\nइस उपाय से होगा धन लाभ\nधन की प्राप्ति तभी संभव है जब धन की देवी लक्ष्मी की कृपा आप पर बनी रहे। ज्योतिष शास्त्र में देवी लक्ष्मी को प्रसन्न करने के लिए कई उपाय बताए गए हैं। उनमें से एक नीचे लिखा है। इसे करने से धन की इच्छा पूरी हो सकती है।\nशास्त्रों के अनुसार, प्रत्येक पूर्णिमा पर सुबह-सुबह पीपल के वृक्ष पर मां लक्ष्मी का आगमन होता है। इसलिए यदि आप धन की इच्छा रखते हैं तो तो इस दिन सुबह उठकर नित्य कर्मों से निवृत्त होकर पीपल के पेड़ के नीचे मां लक्ष्मी की पूजा करें और लक्ष्मी को घर पर निवास करने के लिए आमंत्रित करें। इससे लक्ष्मी की कृपा आप पर सदा बनी रहेगी।\nदुश्मन भी बन जाएगा दोस्त इस उपाय से\nकुछ लोग ऐसे होते हैं जिनके मित्र से ज्यादा शत्रु होते हैं। यह शत्रुता किसी भी कारण से हो सकती है। ऐसे व्यक्ति को शत्रुओं द्वारा हानि का भय भी सताता रहता है। नीचे लिखे मंत्र के प्रभाव शत्रु आपका मित्र बन जाएगा और सपने में भी आपका अहित नहीं सोचेगा।\nगरल सुधा रिपु करहिं मिताई,\nगोपद सिंधु अनल सितलाई\n- सुबह नहाकर, साफ वस्त्र पहनकर भगवान श्रीराम की पूजा करें।\n- पूर्व दिशा की ओर मुख करके, कुश के आसन पर बैठें और तुलसी की माला से इस मंत्र का जाप करें।\n- कम से कम5माला का जाप अवश्य करें।\n- कुछ ही दिनों में आपके शत्रु, मित्र बन जाएंगे।\n- मंत्र जाप का समय, आसन, आसन एक ही हो तो मंत्र जल्दी सिद्ध हो जाता है।\nअन्य ज्योतिषीय उपाय जानने के लिए आगे की स्लाइड्स पर क्लिक करें-\nइस उपाय से बढ़ने लगेगा व्यापार\nकई बार ऐसा देखने में आता है कि अच्छी-भली दुकान चलते-चलते ठप्प हो जाती है या उसका व्यापार कम हो जाता है। इसके कई कारण हो सकते हैं। अगर आपकी दुकान में भी ऐसी ही कुछ समस्या है तो नीचे लिखा उपाय करें-\nसोमवार को गंगाजल लेकर उस पर फूंक मारकर 21 बार गायत्री मंत्र का जाप करें फिर इस जल को अपनी दुकान की दीवारों पर छिड़क दें। ऐसा लगातार7सोमवार तक करें। व्यापार में वृद्धि होने लगेगी। साथ ही सोमवार को ही सफेद चंदन लेकर आएं। उसे एक सप्ताह तक घर के मंदिर में रखें, धूप बत्ती दिखाएं, उसके बाद उसे दुकान की तिजोरी में रख दें। ऐसा करने से व्यापार में जो वृद्धि हुई है वह लगातार बढ़ती जाएगी साथ ही घर-परिवार में भी खुशी का वातावरण रहेगा।\nइस उपाय से घर में रहेगी सुख-शांति\nसभी चाहते हैं कि उनके घर में सुख-शांति रहे और किसी प्रकार की क्लेश न हो। लेकिन वर्तमान समय में ऐसे कम ही घर होते हैं जहां किसी प्रकार का क्लेश न होता हो। अगर आपके घर में आए दिन किसी न किसी बात पर क्लेश होता है तो इसके लिए यह उपाय करें-\nशनिवार को स्नान आदि करने के बाद किसी पीपल के पेड़ से एक पत्ता तोड़ लाएं। उस पर सफेद चंदन से गायत्री मंत्र लिखें और उसकी पूजा करें। अब इसे किसी ऐसे स्थान पर रख दें जहां किसी की नजर इस पर न पड़े यदि आप धन-संपत्ति चाहते हैं इस पत्ते को अपने कैश बॉक्स में भी रख सकते हैं, लेकिन यह किसी को दिखाई न दे इस प्रकार रखें। इस पीपल के पत्ते को हर शनिवार को बदलते रहें। इससे घर में सुख-शांति रहेगी और धन-संपत्ति भी बढ़ती रहेगी।\nकोर्ट केस जीतना तो यह उपाय करें\nक्या आपका कोई कोर्ट केस लंबे समय से चल रहा है तो नीचे लिखा उपाय करने से केस का फैसला आपके पक्ष में हो सकता है।\nमंगलवार से शुरू करके हर रोज शाम को चार-पांच बजे के करीब गेहूं की रोटी के चूरे में देशी घी और चीनी मिलाकर कौओं को खिलाएं। ऐसा तब तक करते रहें जब तक कि मुकद्मा चलता रहे। इसके प्रभाव से केस का फैसला आपके पक्ष में हो जाएगा। जब मुकद्मा जीत जाएं तो कौओं को रोटी खिलाने का प्रयोग कम से कम एक हफ्ते तक और करते रहें।\nइस उपाय से तेज होगा दिमाग\nजीवन में आगे बढ़ने के लिए तेज दिमाग होना बहुत जरुरी है। यदि आप चाहते हैं कि आपका दिमाग भी तेज चले तो नीचे लिखे मंत्र का विधि-विधान से जाप करें। इस मंत्र के जाप से बुद्धि तेज होती है।\nसर्वस्य बुद्धिरूपेण जनस्थ ह्रदि संस्थिते।\nस्वर्गापवर्गके देवि नारायाणि नमोस्तुते।।\n- प्रतिदिन सुबह स्नान आदि करने के बाद तुलसी के पौधे के सामने घी का दीया जलाएं।\n- इसके बाद कुश के आसन पर बैठकर तुलसी की माला से इस मंत्र का कम से कम 108 बार जाप करें।\n- कुछ ही दिनों में आपको स्वयं के अंदर परिवर्तन महसूस होगा।


कैप्‍टन के दांव से कांग्रेस नेतृत्‍व के पसीने छूटे, सिद्धू की भूमिका पर फैसला टाला – UPDarpan\nनई दिल्‍ली। राहुल गांधी से मिलने के दो दिन बाद भी कांग्रेस में नवजोत सिंह सिद्धू की भूमिका को लेकर कोई फैसला नहीं हो पाया है.\nसूत्रों के मुताबिक कांग्रेस हाईकमान सिद्धू को प्रदेश अध्यक्ष बनाने की संभावना अभी तलाश ही रहा था कि कैप्टन अमरिंदर सिंह ने पेच फंसा दिया.\nअमरिंदर खेमे ने चुनाव से पहले किसी हिंदू को अध्यक्ष बनाने की चर्चा को जोर देकर आलाकमान की मुश्किल बढ़ा दी है. पसोपेश में पड़ा आलाकमान फिलहाल कोई फैसला नहीं ले पा रहा है और मंथन अब भी जारी है.\nसिद्धू का मामला कांग्रेस आलाकमान के गले की फांस बन गया है. सिद्धू एक दांव चलते हैं तो कैप्टन दूसरा. दांव-पेच की इस सियासत में कांग्रेस नेतृत्व कोई फैसला नहीं ले पा रहा है. कांग्रेस नेतृत्व के लिए एक तरफ कुआं तो दूसरी तरफ खाई नज़र आ रही है. सिद्धू को नेतृत्व अध्यक्ष जैसी बड़ी भूमिका देना तो चाहता है लेकिन अमरिंदर सिंह इसके लिए तैयार नहीं दिख रहे हैं. सिद्धू को अध्यक्ष बनने की चर्चा को रोकने के लिए कैप्टन खेमे ने हिंदू अध्यक्ष का शिगूफा छेड़ दिया है. इसके लिए कैप्टन खेमे ने राहुल गांधी के खास विजय इंदर सिंगला और पूर्व केंद्रीय मंत्री मनीष तिवारी का नाम उछाल दिया है. तर्क ये है कि ये नेता हिंदू हैं और आने वाले चुनाव में हिंदू वोटरों को पार्टी की तरफ खींच सकते हैं.\nफेसपैक सहित सुनवाई में शामिल हुईं वकील साहिबा, नाराज HC द्वारा ड्रेस कोड जारी


9 सबसे अच्छा cacao nibs व्यंजनों आपके मीठे दांत को संतुष्ट करने के लिए | portobelloartgallery.com\nवहाँ एक गलत धारणा है कि चॉकलेट एक स्वस्थ आहार में जगह नहीं है। और, निश्चित रूप से, आपका डॉक्टर जल्द ही किसी भी समय अपने कार्यालय से बाहर अपने रास्ते पर कैंडी बार सौंपने वाला नहीं है। लेकिन कोको nibs- चॉकलेट शांत, गैर-प्रसंस्कृत चचेरे भाई स्वादिष्ट हैं तथा स्वस्थ।\nअपने कच्चे रूप में प्रोसेस्ड चॉकलेट, काकाओ (और काकाओ निब, जो मूल रूप से ककाओ बीन्स को काटते हैं) के विपरीत, एंटीऑक्सिडेंट, मैग्नीशियम, पोटेशियम, लोहा, जस्ता और मस्तिष्क को बढ़ाने वाले फ्लेवोनोल्स से भरा होता है। तो आप मूल रूप से अतिरिक्त चीनी के अतिरिक्त चीनी या अन्य कबाड़ के बिना अतिरिक्त डार्क चॉकलेट का समृद्ध स्वाद प्राप्त कर रहे हैं। मुझे साइन अप।\nयदि आप जानना चाहते हैं कि काकाओ निब के साथ क्या करना है इसके अलावा सिर्फ अपने सुबह के दही के ऊपर छिड़कना, तो इन नौ मीठे काकाओ निब व्यंजनों को देखें। चॉकलेट प्रेमियों, यह तुम्हारे लिए है।\n1. काकाओ निब और ओट स्कोन\nअपने फैम के लिए इनमें से एक बैच बनाना निश्चित रूप से आपके पसंदीदा बच्चे की स्थिति को सुनिश्चित करेगा। स्वाभाविक रूप से एला ब्लॉगर एरिन एल्डरसन की रेसिपी में शहद और वनीला एक्सट्रेक्ट की मिठास की एक अतिरिक्त परत जोड़ने के लिए कॉल किया जाता है।\n2. सरल रात भर बिर्च मूसली\nज़रूर, आप एक नियमित रूप से & lsquo; नाश्ते के लिए मूसली के जैतून का कटोरा; या आप इसे कुछ कोको nibs के साथ मसाला कर सकते हैं। ब्लॉगर मैरी रेगनाटो की यह रेसिपी इसकी सादगी में सुंदर है: आपको इसे बनाने के लिए ऑल्ट-मिल्क (वह काजू दूध का उपयोग करती है), रसभरी, केला, रोल्ड ओट्स, शहद, और निश्चित रूप से काकाओ का उपयोग करती है।\n3. काकाओ निब और स्ट्रॉबेरी शाकाहारी वेफल्स\nलव एंड लेमन्स ब्लॉगर जीनिन डोनोप्रियो की वफ़ल रेसिपी है पूर्ण अभी भी चखने के दौरान पौष्टिक तत्व ... वास्तव में, बहुत अच्छे। एक आंशिक रन-डाउन: बादाम का दूध, सेब साइडर सिरका, सन भोजन, दालचीनी, स्ट्रॉबेरी, और निश्चित रूप से काका नीब। यह वही है जो सप्ताहांत से बना है!\n4. चेवी चेरी, बादाम और काकाओ निब ग्रेनोला बार\nहाफ बेक्ड हार्वेस्ट ब्लॉगर टाईगन गेरार्ड ने लिखा कि वह इस रेसिपी के साथ आयीं, जबकि वह ग्रेनोला बार पर एक स्वस्थ स्पिन की तलाश में थी जिसे वह एक बच्चे के रूप में प्यार करती थी। और उसकी रेसिपी वास्तव में टोस्टेड एक प्रकार का अनाज, नारियल तेल, बादाम मक्खन, शहद, और उन शानदार काकाओ निब के एक छोटे से मुट्ठी भर के साथ बनाया गया है।\n5. नींबू और बादाम मक्खन जई काटता है\nकुछ फल, जैसे स्ट्रॉबेरी और चेरी, लगभग मान लेना चॉकलेट के साथ खाया जाए। नींबू थोड़ा अधिक अप्रत्याशित है, लेकिन यह जोड़ी नैचुरली सैसी ब्लॉगर सैसी ग्रेगसन-विलियम्स की इस रेसिपी की तरह ही स्वादिष्ट है। वे सुपर मलाईदार और प्रोटीन से भरे हुए हैं, बादाम मक्खन मुख्य सामग्री में से एक होने के लिए धन्यवाद। अपने नए पोस्ट वर्कआउट स्नैक गो-टू पर विचार करें।\n6. कच्चे चॉकलेट निब ब्राउनीज\nलिटिल डेबी को मत बताओ, लेकिन ब्राउनी को क्राउड-प्लीजर होने के लिए प्लास्टिक में संसाधित या लपेटा नहीं जाना चाहिए। वेल + गुड वेलनेस काउंसिल के सदस्य और न्यूट्रिशन स्ट्रिप्ड संस्थापक मैककेल हिल, आरडीएन से यह नुस्खा केवल पोषक तत्व-घने, सभी प्राकृतिक सामग्री-और परिष्कृत चीनी का उपयोग नहीं करता है। यह सभी एंटीऑक्सिडेंट, फाइबर, प्रोटीन और स्वस्थ वसा बिना किसी अजीब फिलर के है। (लेकिन हाँ, यह अभी भी एक ब्राउनी की तरह स्वाद लेता है।)\n7. टकसाल चॉकलेट चिप फूलगोभी ठग कटोरा\nठीक है, तो यह नहीं है बिल्कुल सही आइसक्रीम, लेकिन ब्लॉगर ली फ्रॉम अमेरिका का संस्करण एक करीबी, डेयरी-मुक्त उपविजेता है। इसे अतिरिक्त मलाईदार बनाने का रहस्य: कच्ची काजू के 1/3 कप, फूलगोभी के फूलों के साथ मिश्रित। और जाहिर है, उन चॉकलेट चिप्स वास्तव में कोको nibs हैं!\n8. चंकी कोको बंदर आइसक्रीम\nबेन एंड जेरी की चंकी मंकी अब तक की सबसे जीनियस आइसक्रीम फ्लेवर में से एक है, और वेगुएट ब्लॉगर केट गेवलिक के पास किसी भी डेयरी या कृत्रिम अवयवों के बिना इसका आनंद लेने का एक प्रतिभाशाली तरीका है। उनकी रेसिपी में केला, मेडजूल खजूर, नारियल का दूध, वनीला बीन फली, अखरोट और कैको निब के लिए कॉल किया गया है। सचमुच ऐसा है।\n9. ट्रिपल चॉकलेट चिया का हलवा\nचोयिंग चिया से यह नुस्खा दो अलग-अलग रूपों-नीब और पाउडर बनाने में काकाओ का उपयोग करता है जो इसे एंटीऑक्सिडेंट के साथ पैक करता है। एक और प्रमुख बोनस: इसमें केवल एक कटोरी (और शून्य ओवन या स्टोवटॉप समय) की आवश्यकता होती है।\nइन कफ निवारक पेय में से किसी एक के साथ अपने काकाओ नीब डिश को बाँधें। और इन कम-चीनी मिठाई व्यंजनों की जांच करें यदि आपके पास वास्तव में एक मीठा दाँत है।\nआप जिस व्यक्ति से प्यार करते हैं, वह अस्तित्वहीन कारण है\nठीक है, TMI ... मुझे बवासीर है और वे पूरी तरह से चूसते हैं\nमैं एक 'vaginapractor' गया-यहाँ क्या हुआ


Home > न्यूज़ > CORNAVIRUS: सनराइजर्स हैदराबाद की टीम ने किये 10 करोड़ दान\nvineetarya,2months ago2min read 180\nकोरोना वायरस की वजह से इनदिनों देश में लॉकडाउन चल रहा है. दरअसल, कोरोना से जंग जीतने के लिए प्रधानमंत्री ने 21 दिनों के लॉकडाउन की घोषणा की हुई है. सभी क्रिकेटर्स इनदिनों अपने परिवार के साथ घर पर बंद है. कुछ दिन पहले प्रधानमंत्री नरेंद्र मोदी ने अपने अधिकारिक ट्विटर अकाउंट से कोरोना वायरस से लड़ाई के लिए दान देने की अपील की थी.\nकई दिग्गज भारतीय खिलाड़ी दे चुके दान\nकोरोना वायरस से लड़ाई के लिए भारतीय क्रिकेटर्स ने दिल खोल के दान दिया है. सौरव गांगुली और सचिन तेंदुलकर ने 50-50 लाख रूपये दिए हैं. गौतम गंभीर ने भी अपनी2साल की सैलरी देने की बात कही है. वहीं सुरेश रैना ने 52 लाख रूपये दान किये हैं. अजिंक्य रहाणे ने 10 लाख रूपये दिए हैं.\nभारतीय टीम के कप्तान विराट कोहली ने अनुमानित3करोड़ और उपकप्तान रोहित शर्मा ने 80 लाख रूपये दान दे चुके हैं. साथ ही बीसीसीआई ने 51 करोड़ की बड़ी रकम दान की थी. कुछ महिला क्रिकेटर्स ने भी दान किया है.\nसनराइजर्स हैदराबाद ने किये 10 करोड़ दान\nमहामारी घोषित कोरोना वायरस से जंग के लिए तमाम खिलाड़ी और खेल संगठन आगे आ रहे हैं. इस क्रम में इंडियन प्रीमियर लीग (आईपीएल) फ्रैंचाइजी सनराइजर्स हैदराबाद ने दान में 10 करोड़ रुपये देने का फैसला किया है. फ्रैंचाइजी के इस कदम की उसके कप्तान डेविड वॉर्नर ने सराहना की है.\nसनराइजर्स हैदराबाद ने अपने अधिकारिक ट्विटर अकाउंट से ट्वीट करते हुए लिखा, “सन टीवी ग्रुप (सनराइजर्स हैदराबाद) ने कोविड-19 राहत कोष में 10 करोड़ रुपये की मदद दी है.”\nइस पर टीम के कप्तान डेविड वॉर्नर ने ट्वीट करते हुए लिखा, “यह कितना अच्छा कदम है. शानदार सन टीवी ग्रुप” बता दें, कि डेविड वॉर्नर ने हाल ही में कोविड-19 से लड़ रहे लोगों के समर्थन में अपना सिर मुंडवाया है.\nTags #डेविड वॉर्नर #सनराइजर्स हैदराबाद\nआईपीएल में पांच करोड़ में बिका था यह स्टार गेंदबाज़, मात्र पांच सालों में ही बन गया सुपरस्टार\nमौजूदा समय की सबसे मजबूत टीम है इंडिया, फिर भी इस वजह से नहीं जीत पायेगी 2019 विश्वकप\nपाकिस्तान के दिग्गज ज़हीर अब्बास ने बताया विराट कोहली और स्टीव स्मिथ में कौन है सर्वश्रेष्ठ


जानिए क्यों मनाया जाता है नागपंचमी, और क्या है दैनिक जीवन में इसका महत्व\nHome ज्योतिष\tस्त्री ने की नाग की रक्षा और कहा भाई, नाग ने की धर्म बहन के मान-सम्मान की रक्षाः नागपंचमी की कथा\nस्त्री ने की नाग की रक्षा और कहा भाई, नाग ने की धर्म बहन के मान-सम्मान की रक्षाः नागपंचमी की कथा\nउसके विश्वास दिलाने पर घर के लोगों ने छोटी बहू को उसके साथ भेज दिया. उसने मार्ग में बताया- मैं वहीं सर्प हूं, इसलिए तू डरना नहीं और जहां चलने में कठिनाई हो वहां मेरी पूछ पकड़ लेना.\nउसने कहे अनुसार ही किया और इस प्रकार वह उसके घर पहुंच गई. वहां के धन-ऐश्वर्य को देखकर वह चकित हो गई. एक दिन सर्प की माता ने उससे कहा-मैं काम से बाहर जा रही हूं. तू अपने भाई को ठंडा दूध पिला देना.\nउसे यह बात ध्यान न रही और उसने गर्म दूध पिला दिया जिसमें उसका मुख बेतरह जल गया. यह देखकर सर्प की माता बहुत क्रोधित हुई परंतु सर्प के समझाने पर चुप हो गई. तब सर्प ने कहा कि बहिन को अब उसके घर भेज देना चाहिए.\nतब सर्प और उसके पिता ने उसे बहुत सा सोना, चाँदी, जवाहरात, वस्त्र-भूषण आदि देकर उसके घर पहुंचा दिया. इतना धन देखकर बड़ी बहू ने ईर्ष्या से कहा- तेरा भाई तो बड़ा धनवान है. तुझे तो उससे और भी धन लाना चाहिए.\nसर्प ने यह वचन सुना तो और सब वस्तुएं सोने की लाकर दे दीं. यह देखकर बड़ी बहू ने कहा- सोने की चीजों को झाड़ने की झाड़ू भी तो सोने की ही होनी चाहिए. तब सर्प ने झाडू भी सोने की लाकर रख दी.\nसर्प ने छोटी बहू को हीरे-मणियों का एक अद्भुत हार दिया था. उस हार की प्रशंसा उस देश की रानी ने भी सुनी और वह राजा से बोली कि- सेठ की छोटी बहू का हार यहां मेरे पास आना चाहिए.\nREAD पितरों के आशीर्वाद से कंगला भोगे बन गया समृद्धः श्राद्ध महात्म्य की पौराणिक कथा\nराजा ने मंत्री को हुक्म दिया कि उससे वह हार लेकर शीघ्र उपस्थित हो. मंत्री ने सेठजी से जाकर कहा कि छोटी बहू का हार महारानी को चाहिए. वह उससे लेकर मुझे दे दो. सेठजी ने डर के कारण छोटी बहू से हार मंगाकर दे दिया.\nस्त्री ने की नाग की रक्षा और कहा भाई, नाग ने की धर्म बहन के मान-सम्मान की रक्षाः नागपंचमी की कथा was last modified: September 13th, 2015 by Prabhu Sharnam\nCurrently Reading 94\nरामसेतु विवाद ने पक्की कराई अर्जुन की महाभारत में जीत\nश्रीकृष्ण के धर्मपिता नंद बाबा कौन थे? क्यों मिला स्वयं भगवान के धर्मपिता बनने का सौभाग्य\nश्रीहरि के अवतार भगवान नर-नारायण ने कामदेव को दिखाई लीला. उनके ऊरु से उत्पन्न हुई स्वर्ग की सबसे सुंदर अप्सरा उर्वशी\nबाणासुर ने रक्षा के लिए की शिवजी से गुहार, श्रीकृष्ण से आ भिड़े भोलेनाथ, सुनकर भक्त की पुकारः भाग-2


क्या नए लड़ाकू विमान हवाई युद्ध जीतने की गारंटी हैं?\nबीते दिनों प्रधानमंत्री नरेंद्र मोदी ने एक रैली में कहा था कि अगर देश के पास रफ़ाल विमान होते तो पाकिस्तानी वायु सेना से हुए हवाई संघर्ष का परिणाम कुछ और होता\nप्रधानमंत्री नरेंद्र मोदी ने इस महीने की शुरुआत में एक रैली को संबोधित करते हुए कहा था कि देश रफ़ाल लड़ाकू विमानों की कमी महसूस कर रहा है. भारतीय वायु सेना (आईएएफ़) द्वारा बालाकोट हवाई हमले को अंजाम दिए जाने और उसके बाद के घटनाक्रम के मद्देनज़र प्रधानमंत्री मोदी ने साफ़ संकेत दिया कि अगर भारत के पास रफ़ाल विमान होते तो पाकिस्तानी लड़ाकू विमानों को खदेड़े जाते समय आईएएफ़ को किसी तरह का नुक़सान नहीं उठाना पड़ता.\nबीती 27 फ़रवरी को पाकिस्तान के लड़ाकू विमान भारतीय हवाई क्षेत्र में घुसे थे. ऑपरेशन बालाकोट के जवाब में की गई इस कार्रवाई का आईएएफ़ ने माकूल जवाब दिया और एक पाकिस्तानी एफ़-16 को मार गिराया था. हालांकि उसी हवाई संघर्ष (डॉग फाइट) में भारत का एक लड़ाकू विमान मिग-21 बाइसन दुश्मन विमान की मिसाइल का शिकार हो गया था.\nइस घटना के बाद कई रक्षा विशेषज्ञों ने आईएएफ़ के पुराने लड़ाकू विमानों के हवाले से कहा था कि अब देश को नए विमानों की ज़रूरत है. वहीं, प्रधानमंत्री ने यहां तक कहा कि अगर देश के पास रफ़ाल विमान होते तो 27 फ़रवरी को हुए हवाई संघर्ष का परिणाम कुछ और होता.\nइस बात को लेकर कोई दो राय नहीं है कि सुखोई-30 एमकेआई और मिग-29 विमानों को छोड़कर आईएएफ़ के ज़्यादातर लड़ाकू विमान अपने रिटायरमेंट की उम्र कब की पार कर चुके हैं और वायु सेना नए विमानों की कमी से जूझ रही है. इसके चलते देश के लड़ाकू हवाई दस्तों की संख्या भी घटती जा रही है जो चीन और पाकिस्तान जैसे गैर-भरोसेमंद पड़ोसियों के मद्देनज़र अच्छा संकेत नहीं है. ऐसे में नए विमानों की कमी महसूस होना जायज़ है.\nलेकिन यह भी सच है कि युद्ध परिणाम राजनीतिक बयानों पर निर्भर नहीं करते. आईएएफ़ को नए विमानों की जितनी ज़रूरत है, उतना ही ज़रूरी यह सवाल भी है कि क्या नए विमानों से हवाई युद्ध का परिणाम तय हो जाता है? इसमें संदेह नहीं कि आधुनिक हथियारों से लैस किसी देश की सेना दुश्मन पर मनोवैज्ञानिक दबाव बनाने का काम करती है. लेकिन इससे युद्ध में जीत मिलना भी सुनिश्चित हो जाता है, यह दावा करने से पहले कुछ तकनीकी बातों पर ग़ौर करना चाहिए.\nपहली बात तो यही है कि अगर रफ़ाल या किसी अन्य आधुनिक विमानों से हवाई युद्ध में विजय पक्की होती तो आईएएफ़ के बूढ़े हो चुके विमान एफ़-16 जैसे घातक विमानों वाले पाकिस्तानी दस्ते को नहीं खदेड़ पाते, और न ही एक एफ़-16 को गिरा पाते. हक़ीक़त यह है कि किसी भी प्रकार के युद्ध में जीत और हार के पीछे कई फ़ैक्टर होते हैं. हवाई युद्ध भी इनसे अछूता नहीं है.\nअंतरराष्ट्रीय हथियार एवं युद्ध विशेषज्ञ टाइलर रोगोवे की मानें तो हवाई युद्ध में कई तरह के फै़क्टर काम करते हैं. 27 फ़रवरी को हुई डॉगफ़ाइट को कई तकनीकी पहलुओं से जोड़ते हुए वे कहते हैं कि इसके नतीजे इन्हीं पर निर्भर करते हैं. मसलन, ‘दोनों पायलटों को अपनी हवाई स्थिति की कितनी अच्छी जानकारी थी? (दुश्मन पर वार करने या उसका हमला रोकने के लिए) इलेक्ट्रॉनिक वॉरफ़ेयर सिस्टम कितना दुरुस्त था? क्या विमान अच्छे से कम्युनिकेट कर रहे थे या कोई रुकावट थी? ख़ुफ़िया जानकारी किस स्तर की थी? (एफ़-16) विमान को गिराते वक़्त बाइसन की एकदम सही पोज़ीशन क्या थी और उस विमान के पायलट का अनुभव क्या था? क्या बाइसन नीचे की तरफ़ उड़ रहा था? क्या पाकिस्तानी दस्ते को इसकी सही जानकारी थी कि भारतीय वायु सेना अपने विमानों को (ऐसी स्थिति में) किस तरह उपयोग करती है? जिस ऊंचाई पर यह हवाई संघर्ष हुआ वहां विजिबिलिटी कितनी थी? जिस विमान को बाइसन ने मार गिराया क्या वह एडवांस ब्लॉक 52 एफ़-16सी/डी विमान ही था? सबसे अहम बात यह कि उस दौरान दोनों तरफ़ के पायलटों के इरादे क्या थे? यह एक आक्रामक हवाई संघर्ष था या रक्षात्मक?’\nटाइलर रोगोवे ने डॉगफ़ाइट से जुड़ी जिन तकनीकी बातों का ज़िक्र किया, उन्हें जानने के बाद टेलीग्राफ़ की एक रिपोर्ट पर भी ग़ौर किया जाना चाहिए. इसमें सूत्रों के हवाले से 27 फ़रवरी को हुई डॉगफ़ाइट की जानकारी दी गई थी. इस ब्रिटिश अख़बार ने बताया कि अभिनंदन वर्तमान को अपने सामने वाले एफ़-16 के ख़िलाफ़ हवा में 60 डिग्री के एंगल पर पोज़ीशन लेनी थी. यह एंगल हमला करने के लिए लिया जाता है ताकि टारगेट को ज़्यादा से ज़्यादा नुक़सान पहुंचे. अभिनंदन जब ये पोज़ीशन लेने की कोशिश कर रहे थे, उसी दौरान एफ़-16 ने 26,000 फ़ीट ऊंची खड़ी उड़ान भरी थी. रिपोर्ट के मुताबिक़ पाकिस्तानी पायलट ने बाइसन से पीछा छुड़ाने के लिए यह पैंतरा दो बार आज़माया था. सूत्रों ने बताया कि तब तक अभिनंदन ने अपनी पोज़ीशन ले ली थी. टारगेट सेट होते ही उन्होंने दुश्मन विमान को आर-73 मिसाइल से गिरा दिया.\nलेकिन कुछ ही पलों में उनके विमान पर एक या दो मिसाइलों से हमला हुआ. उन्हें मजबूरन अपना विमान छोड़ना पड़ा. अभिनंदन का दुर्भाग्य यह रहा कि वे पाकिस्तानी सीमा के अंदर गिरे. लेकिन उससे पहले उन्होंने एक ऐसे विमान को मार गिराया जो न सिर्फ़ दुनिया के सबसे सफल लड़ाकू विमान में शुमार है, बल्कि मिग-21 बाइसन के मुक़ाबले कहीं ज़्यादा उन्नत है.\nभारतीय पायलट का यह कारनामा कोई तुक्का नहीं, बल्कि भारतीय वायु सेना के विश्वस्तरीय हवाई युद्ध प्रशिक्षण का शानदार उदाहरण है जिसकी गवाह अमेरिकी वायु सेना भी रही है. इस घटना के ज़रिये अभिनंदन ने कहीं न कहीं यह भी साबित किया कि उच्च युद्ध कौशल से भी नई पीढ़ी के हथियारों (विमानों) को मात दी जा सकती है, बशर्ते आपकी तैयारी उस स्तर की होनी चाहिए.\nक्यों अब भारतीय वायु सेना पर सवाल उठना गलत नहीं लगता


प्रेम सिंह धूमल का प्रोफेसर से मुख्यमंत्री तक सफर - himachal pradesh assembly election 2017 bjp cm candidate prem kumar dhumal political life tpt - AajTak\nप्रेम सिंह धूमल का प्रोफेसर से मुख्यमंत्री तक सफर\nप्रेम सिंह धूमल दो बार हिमाचल के मुख्यमंत्री के सिंहासन पर विराजमान हो चुके हैं. लेकिन उन्होंने अपना सियासी सफर बीजेपी के युवा संगठन से शुरू किया और मुख्यमंत्री तक बने. जबकि उन्होंने उन्होंने प्रोफेसर की नौकरी छोड़कर राजनीति में कदम रखा है.\nहिमाचल में बीजेपी के सीएम चेहरा प्रेम सिंह धूमल\n(अपडेटेड 02 नवंबर 2017, 7:53 AM IST)\nहिमाचल विधानसभा चुनाव के मतदान से 10 दिन पहले बीजेपी ने अपने पुराने दिग्गज प्रेम सिंह धूमल को मुख्यमंत्री का चेहरा बनाया है. धूमल राज्य के सबसे ज्यादा मतदाता वाले राजपूत समुदाय से आते हैं. हिमाचल में 37 फीसदी राजपूत समुदाय हैं. प्रेम सिंह धूमल दो बार हिमाचल के मुख्यमंत्री के सिंहासन पर विराजमान हो चुके हैं. लेकिन उन्होंने अपना सियासी सफर बीजेपी के युवा संगठन से शुरू किया और मुख्यमंत्री तक बने. जबकि उन्होंने उन्होंने प्रोफेसर की नौकरी छोड़कर राजनीति में कदम रखा है.\nधूमल की शिक्षा\nप्रेम सिंह धूमल हिमाचल की सियासत में बीजेपी के सबसे बड़े चेहरा है. प्रेम कुमार धूमल का जन्म 10 अप्रैल 1944 हिमाचल के जिला हमीरपुर के समीरपुर गांव में हुआ. धूमल ने अपनी शुरुआती शिक्षा मिडिल स्कूल भगवाड़ा में हुई और मैट्रिक डीएवी हाई स्कूल टौणी देवी, जिला हमीरपुर से की. 1970 में दोआबा कालेज जालंधर में एमए इंग्लिश में सर्वोच्च स्थान प्राप्त किया. उनके पिता महंत राम थे धूमल एमए और एलएलबी थे.\nप्रोफेसर से बने नेता\nप्रेम कुमार सिंह धूमल ने सियासत में आने से पहले प्रोफेसर थे. धूमल ने पढ़ाई पूरी करने के बाद पंजाब, विश्वविद्यालय (जालंधर) में प्रवक्ता के रूप में ज्वाइन किया. इसके बाद दोआबा कालेज जालंधर चले गए और यहां नौकरी करते हुए एलएलबी किया. इसके अलावा धूमल तमाम सामाजिक संगठनों के साथ भी जुड़े रहे हैं.\nयुवा मोर्चा से राजनीति का आगाज\nप्रेम कुमार धूमल ने अपनी राजनीतिक पारी का आगाज बीजेपी के युवा संगठन भारतीय जनता युवा मोर्चा के साथ जुड़कर शुरू हुआ. 1980-82 में धूमल भाजयुमो के प्रदेश सचिव रहे. इसके बाद 1993-98 में वो हिमाचल प्रदेश बीजेपी के अध्यक्ष रहे.\n1989 में पहली बार पहुंचे लोकसभा\nप्रेम कुमार धूमल 1989 में पहली बार लोकसभा पहुंचे, उन्होंने हमीरपुर सीट पर उपचुनाव में जीत दर्ज की. इसके बाद वो 1998 और 2003 में विधानसभआ चुनाव जीते. 2007 में भी उन्होंने विधानसभा का चुनाव जीत दर्ज की. जबकि धूमल ने जब पहलीबार 1984 लोकसभा चुनाव लड़े थे तो उन्हें हार का सामना करना पड़ा था. इसके अलावा 1996 के लोकसभा चुनावों में भी उन्हें हार का सामना करना पड़ा था.\nदो बार बने CM\nबीजेपी के दिग्गज नेता प्रेम कुमार धूमल ने सियासत में कई बार हार का सामना करना पड़ा, लेकिन उन्होंने हार नहीं मानी. युवा मोर्चा से सियासी सफर शुरू करने वाले धूमल दो बार हिमाचल के मुख्यमंत्री बने. धूमल पहली बार मार्च 1998 से 2003 के बीच और दूसरी बार एक जनवरी 2008 से 25 दिसंबर 2012 तक हिमाचल प्रदेश के मुख्यमंत्री रहे हैं.\nधूमल का परिवार\nप्रेम सिंह धूमल की शादी शीला से हुई जिनसे दो बेटे हैं- अरुण ठाकुर और अनुराग ठाकुर. अनुराग ठाकुर राजनीति में काफी सक्रिय हैं. वे बीसीसीआई के चेयरमैन भी रह चुके हैं. इसके अलावा मौजूदा समय में हमीरपुर लोकसभा से सांसद हैं. अनुराज बीजेपी युवा मोर्चा के राष्ट्रीय अध्यक्ष की कमान भी संभाल चुके हैं.\nमोदी-शाह की स्टाइल से अलग हिमाचल में BJP को क्यों करना पड़ा CM कैंडिडेट घोषित?\nहिमाचल में कांग्रेस का घोषणा पत्र जारी, छोटे किसानों को 1 लाख तक के ब्याजमुक्त लोन का वादा


कार्तिक आर्यन से नाराज हैं एकता कपूर? news in hindi\nकार्तिक आर्यन से नाराज हैं एकता कपूर?\nप्रेषित समय :21:02:49 PM / Fri, Apr 24th, 2020\nसुभाष शिरढोनकर. एकता कपूर कार्तिक आर्यन से नाराज हैं? कहा जाता है कि उन्होंने कार्तिक को एक फिल्म ऑफर की थी लेकिन कार्तिक ने फिल्म करने से इन्कार कर दिया. कार्तिक की ’न’ एकता के लिए किसी तमाचे से कम नहीं क्योंकि एकता ऐसी उम्मीद कतई नहीं करती कि वो किसी को रोल ऑफर करें और वो उसके लिए उन्हें इन्कार कर दे.\nबताया जा रहा है कि एकता, कार्तिक के रवैये से इस कदर नाराज हैं कि उन्होंने मन ही मन कार्तिक का कैरियर तबाह कर देने की ठान ली है. कार्तिक की ओर से एकता कपूर को न कहने की वजह सिर्फ डेट प्रॉब्लम बताई जा रही है लेकिन जानकारों का मानना है कि एकता उन्हें जितनी फीस दे रही थी वह उससे कई गुना ज्यादा चाहते थे.\nछोटे पर्दे की महारानी के तौर पर मशहूर हो चुकी एकता कपूर की पहचान बेहद कंजूस और एक्टर्स को उनकी पर्याप्त फीस न देने वाली मेकर के तौर पर रही है जबकि एक के बाद एक हिट फिल्म देने के बाद कार्तिक न सिर्फ सभी के चहेते बनते जा रहे हैं बल्कि उनकी फीस अब आसमान छूने लगी है.\nफीस के मामले में आज कार्तिक आर्यन, वरूण धवन और शाहिद कपूर से भी आगे निकल चुके हैं. कार्तिक के स्टार स्टेटस का अंदाजा सिर्फ इसी बात से लगाया जा सकता है कि हाल ही में उन्होंने कोरोना राहत के लिए पीएम केयर फंड में 1 करोड़ की धनराशि दान की है.\nलव रंजन की हिट फिल्म ’प्यार का पंचनामा’ (2011) के साथ कैरियर की शुरूआत करने वाले कार्तिक आर्यन की अगली फिल्म ’प्यार का पंचनामा-2’ (2015), इसके पहले भाग से कहीं ज्यादा बड़ी हिट साबित हुई. इसी के साथ कार्तिक ने इंडस्ट्री में पैर जमाने शुरू कर दिये.\n100 करोड़ के क्लब में शामिल होने वाली ’सोनू की टीटू की स्वीटी’ (2018) के जरिये कार्तिक को स्टारडम मिल गया, और इसके बाद सारी इंडस्ट्री ने कार्तिक को हाथों हाथ उठा लिया.\n’लुका छुपी’ (2019), कार्तिक की 100 करोड़ क्लब में शामिल होने वाली दूसरी फिल्म थी. आयुष्मान खुराना की तरह कार्तिक आर्यन की कम लागत वाली फिल्में बॉक्स ऑफिस पर रिकार्ड तोड़ बिजनैस कर रही हैं.\nअलग तरह की एक्टिंग स्टाइल और चॉकलेट बॉय लुक से कार्तिक, लगातार दर्शकों का दिल जीतते जा रहे हैं. आज उन्हें बड़ी हीरोइनों के साथ, जाने माने बैनर की फिल्मों में अवसर मिल रहे हैं. ऐसे में पैसे बनाने के लिए मशहूर एकता कपूर का कार्तिक के ऊपर दांव लगाना स्वाभाविक था.\nलेकिन फिलहाल वह कार्तिक की ’न’ के बाद सकते में हैं. सूत्रों के हवाले से ऐसी भी खबरंे आ रही हैं कि एकता की फिल्म को न कहने के लिए कार्तिक की ओर से प्राइज कोई इश्यु नहीं था बल्कि वह चाहते थे कि एकता उनकी मम्मी और बहन को छोटे पर्दे के धारावाहिकों में चांस दें.\nकार्तिक चाहते थे कि उनकी बहन को कसौटी के सीक्वल और मम्मी को ‘कहानी घर घर की’ सीरियल में एकता चांस दें जबकि एकता कपूर को यह कतई मंजूर नहीं था कि कोई उनकी पसंद-नापसंद को प्रभावित करने की कोशिश करे. बहरहाल सच्चाई जो भी हो लेकिन यह देखना काफी दिलचस्प होगा कि कार्तिक से एकता कपूर की यह नाराजगी किस मोड़ तक पहंुचती है.


सरकारी नस्लवाद का शिकार नेपालगन्ज – Himalini.com-hindi magazine ||madhesh khabar:Himalini first hindi magazine of Nepal brings news in hindi from Nepal,madhesh news,financial news,loan,bank news, madhesh khabar\nसरकारी नस्लवाद का शिकार नेपालगन्ज\nनेपालगन्ज मध्यपश्चिम का केन्द्र है । इसे केन्द्र के रूप में विकास करते रहना चाहिए भौगोलिक हिसाब से भी नेपालगन्ज उच्च अदालत और राजधानी के लिए सक्षम है ।\nनेपाल का संविधान २०७२ जारी होने से पहले देश में संघीयता को लेकर जनता में बडी आशंका रही है । थरुहट, मधेश, सुर्खेत जैसे आन्दोलन इसी संघीयता के विभाजन और विवाद के स्वरूप के रुप में लिए गए हैं । जनता ने संघीयता के ढाँचा को शुरु से ही स्वीकार नहीं किया । सबसे लम्बे आन्दोलन के रूप रहे मधेश आन्दोलन की माँग इन्हीं कड़ियों में उलझ गयी थी । संविधान ने ७ प्रादेशिक ढाँचा को स्वीकार किया, लेकिन जनता ने नहीं । अभी तक असन्तोष, आक्रोश और आलोचना लगातार चल रही है ।\nइसी बीच सरकारी नस्लवाद अर्थात सत्ता केन्द्रित एक खास समुदाय को खुश रखने के लिए संसद ने प्रदेश नं.५ की राजधानी और उच्च अदालत दांग जिले के तुलसीपुर में रखने का निर्णय किया ।\nइस निर्णय ने नेपालगन्ज के साथ बाँकेवासियों को भी सरकारी नस्लवाद पर विचार करने पर बाध्य कर दिया । जो सरकार के प्रति पहले आशंका थी अब वह विश्वास में तब्दील हो गए । मधेश आन्दोलन और नाकाबन्दी के दौरान भी यह बात चर्चा में रही कि राजधानी और उच्च अदालत के लिए नेपालगन्ज पूर्ण रूप से, भौगोलिक, भौतिक और सुविधाओं के हिसाब से सक्षम है । लेकिन पिछले हपm्ते सरकार के निर्णय ने बाँके वासियों को एकबार फिर सरकारी षड्यन्त्र का शिकार बनाया । सरकार ने पुनरावेदन अदालत को खारिज करते हुए ७ प्रादेशिक ढाँचा में उच्च अदालत और राजधानी स्थापना करने का निर्णय लिया ।\nइस निर्णय ने बाँके में फिर आन्दोलन का रुख मोड़ दिया । इस बार सिर्फ मधेशी समुदाय ही नहीं, अन्य पार्टी कार्यकर्ता और जनता भी नेपालगन्ज की गरिमा को बचाने के लिए सड़क पर उतरने की तयारी की है । नेपालगन्ज में राजनीतिक दलों संयुक्त रूप से पत्रकार सम्मेलन कर आन्दोलन के स्वरूप की जानकारी दी, और प्रशासन के मार्फत सरकार को ज्ञापन सौंपते हुए कहा है कि सरकारी निर्णय उचित नहीं है, इसे बदला नहीं गया तो बाँके के लोग चुप नहीं बैठेगें ।\nलोगों में अक्रोश और निराशा साथ–साथ है । कितना आन्दोलन करें ? अब लोगों का सवाल यह उठने लगा है । नेपालगन्ज को प्रादेशिक राजधानी बनाने के लिए इससे पहले भी विभिन्न आन्दोलनों मे मुहिम चली, केन्द्र तक चर्चा हुई, लेकिन प्रतिफल के समय पर फिर नेपालगन्ज के लोगों को धोखा ही मिला ।\nनेपालगन्ज में अभी तक पुनरावेदन अदालत था । उसे खारिज कर सरकार ने उच्च अदालत भी दांग स्थित तुलसीपुर में स्थापना करने का निर्णय लिया । इस निर्णय से तरंगित लोग अब फिर एकबार अपने जिले के अस्तित्व को बचाने के लिए संघर्ष की तयारी में है ।\nसंसद ने देश की १४ पुनरावेदन अदालत विघटन कर सात उच्च अदालत गठन करने का विधेयक पिछले हपm्ते पारित किया । नेपाल के संविधान में सभी ७ प्रदेशों में उच्च अदालत रखने का प्रावधान है । सरकार ने प्रदेश नं.१ का उच्च अदालत विराटनगर में, २ का जनकपुर में, ३ का ललितपुर में, ४ का पोखरा में, ५ का दाङ तुलसीपुर में, ६ का सुर्खेत में और ७ नं.प्रदेश की उच्च अदालत दिपायल में रखने का निर्णय किया है । इस निर्णय के बाद नेपालगन्ज के हालात बिगड़ते नजर आ रहे हैं ।\nक्या कहते हैं लोग ?\nपिछले दिनों की राजनीतिक अस्थिरता और जातीय जिम्मेवारी निर्वाह करने की कवायद को देखें तो इस देश में कुछ भी असम्भव नहीं है, अधिवक्ता विश्वजीत तिवारी ने कहा, सरकार का षडयन्त्र नेपालगन्ज में बार बार देखने को मिलता है । नेपालगन्ज से कई सरकारी कार्यालय सुर्खेत में स्थानान्तरण किए गए हैं । जिले में लोग कितना आन्दोलन करें और कितनी आवाज उठाएँ ? सभी लोग परेशान हैं सरकारी रवैया से । पहली बात तो जनता सचेत नहीं है, तराई मधेश लोकतान्त्रिक पार्टी के नेता ललित रौनियार ने कहा, मधेशियों को जातीय विभाजन में रखकर एमाले, माओवादी और काँग्रेस पार्टी नेपालगन्ज का विकास करना ही नहीं चाहती ।\nउन्होंने कहा, अभी तक जितना भी विकास हुआ है वह स्वतः ही हुआ । नेपालगन्ज के साथ विभेद होना कोई नई बात नहीं है, यहाँ सड़क से लेकर साधन तक हर जगह विभेद देखने को मिलता है । कभी नेपालगन्ज भी अच्छे शहरों के रूप में गिना जाता था लेकिन अब इतिहास मात्र बाकी बचेगा ।\nयुवा अधिकारकर्मी विशाल राना कहते हैं, नेपालगन्ज के वासियों को कोई मतलब नहीं है इस निर्णय से इसी लिए राजधानी और उच्च अदालत अन्य जगह स्थापित करने का निर्णय लिया । राना ने कहा, उद्योग वाणिज्य संघ, गैरसरकार निकाय, राजनीतिक प्रतिनिधी और स्थानीय लोगों को कसकर सरकार के निर्णय के विरुद्ध काम करना चाहिए । उन्होंने कहा, भौगोलिक और बाकी सभी सुविधाओं के हिसाब से नेपालगन्ज उचित है ।\nगाँवपालिका गठन से लेकर राजधानी और उच्च अदालत ही नहीं, पहली बात तो हम संविधान ही स्वीकार नहीं किए हैं सद्भावना पार्टी के अध्यक्ष लक्ष्मी नारायण वर्मा ने कहा, जब हम संविधान ही नहीं मानते तो सरकार की विभेदकारी निर्णय भी हमें स्वीकार नहीं है । हम विरोध की तैयारी में हैं, सरकार को जल्द पता चलेगा कि बाँके के लोगों ने सरकारी निर्णय को किस हिसाब से लिया हैै ।\nस्थानीय शान्ति समिति बाँके के अध्यक्ष तेजबिक्रम शाह ने कहा, सरकार का निर्णय बिल्कुल अव्यवहारिक है । नेपालगन्ज मध्यपश्चिम का केन्द्र है । इसे केन्द्र के रूप में विकास करते रहना चाहिए भौगोलिक हिसाब से भी नेपालगन्ज उच्च अदालत और राजधानी के लिए सक्षम है ।\nPrevious यात्रा वैष्णो देवी की…\nNext महाअभियोग पर कोइ दिलचश्पि नहीं, छठ के बाद आन्दोलन : उपेन्द्र यादव


सीजेएम कोर्ट ने खारिज की, आशीष मिश्र की जमानत अर्जी – HW News Hindi\nलखनऊ: लखीमपुर हिंसा मामले में केंद्रीय मंत्री अजय मिश्र के बेटे आशीष मिश्र की जमानत अर्जी खारिज कर दी गई है. सीजेएम कोर्ट से जमानत याचिका खारिज होने के बाद अब आरोपी के वकील जिला अदालत में अर्जी डालने की तैयारी कर रहे हैं.\nमामले के विवेचना अधिकारी एसपी यादव ने बताया कि आशीष उर्फ मोनू की जमानत याचिका को मुख्य न्यायिक मजिस्ट्रेट चिंताराम की अदालत ने नामंजूर कर दिया है. यादव ने यह भी बताया कि अदालत ने मामले के एक अन्य अभियुक्त शेखर भारती की तीन दिन की पुलिस रिमांड भी मंजूर कर ली है. भारती को 12 अक्टूबर को गिरफ्तार किया गया था.\nलखीमपुर हिंसा में नाम आने के बाद से आशीष मिश्रा फरार हो गया था. काफी विवादों के बाद जब मामले की जांच कर रही टीम ने उसे पूछताछ के लिए बुलाया तो वो पहले दिन पुलिस के सामने उपस्थित ही नहीं हुआ. इसके बाद पुलिस ने फिर समन भेजा, तब जाकर केंद्रीय मंत्री का बेटा पुलिस के सामने हाजिर हुआ था.\nपुलिस के सामने जब आशीष हाजिर हुआ तो उससे करीब 12 घंटे तक की पूछताछ चली. जिसके बाद उसे गिरफ्तार कर लिया गया. पुलिस के अनुसार आशीष, जांच में सहयोग नहीं कर रहा था, जिसके बाद उसे गिरफ्तार किया गया. मामले की जांच कर रही एसआईटी ने उसे गिरफ्तार करने के बाद 14 दिन की रिमांड मांगी थी, लेकिन तीन दिन की रिमांड ही उसे मिल पाई.\nबता दें कि लखीमपुर खीरी में प्रदर्शन कर रहे किसानों के ऊपर गाड़ी चढ़ा दी गई थी. इसका आरोप आशीष मिश्रा पर लगा है. इस घटना में चार किसानों की मौत हो गई थी, जिसके बाद हिंसा भड़क गई और तीन बीजेपी कार्यकर्ता समेत एक स्थानीय पत्रकार मारा गए. इस मामले में विपक्ष भी राज्य सरकार और केंद्र सरकार पर आक्रमक रूख अपनाए हुए हैं. विपक्ष और किसानों की मांग है कि केंद्रीय मंत्री अजय मिश्रा ने इस्तीफ लिया जाए.\napplication rejectedAshish MishraCJM courtfeaturedMishra's bailRejectedUnion Minister Ajay Mishra\nआर्यन खान को राहत नहीं, जमानत पर सुनवाई टली\nप्रधानमंत्री मोदी से राहुल गांधी ने पूछा आखिर कब मिलेगा बेटियों को न्याय ?\nVinaykumar Mishra June 22, 2021 June 22, 2021


जदयू वर्चुअल रैली में महिला जिलाध्यक्ष माधवी सिंह के नेतृत्व में हजारों महिला कार्यकर्ताओं ने लिया हिस्सा - R Samachar\nHome Manjhi जदयू वर्चुअल रैली में महिला जिलाध्यक्ष माधवी सिंह के नेतृत्व में हजारों...\nजदयू वर्चुअल रैली में महिला जिलाध्यक्ष माधवी सिंह के नेतृत्व में हजारों महिला कार्यकर्ताओं ने लिया हिस्सा\nजमीरुद्दीन राज की रिपोर्ट\nमांझी:-मंगलवार को मांझी विधानसभा क्षेत्र में जदयू के वर्चुअल रैली का आयोजन किया गया जिसमें जदयू की महिला जिला अध्यक्ष माधवी सिंह के नेतृत्व में हजारों की संख्या में कार्यकर्ताओं ने हिस्सा लिया इस दौरान सबसे ज्यादा महिला कार्यकर्ताओं ने इस वर्चुअल रैली में हिस्सा लेकर शहर इसे ऐतिहासिक बनाया. वर्चुअल रैली को संबोधित करते हुए जदयू नेता व मंत्री अशोक चौधरी ने कहा कि कानून का राज स्थापित करने का काम किया है. उन्होंने सीएम नीतीश कुमार की उपलब्धियों को गिनाया और कार्यकर्ताओं से कहा कि हमें मतदाताओं के बीच जाकर सीएम की उपलब्धियों को गिनाना है. उन्होंने कहा कि 15 वर्ष में जो बदलाव बिहार में देखने को मिला है, किन परिस्थितियों में हमारे नेता ने बिहार की बागडोर संभाली थी यह भी सोचने वाली बात है. उन्होंने बताया कि 15 साल पहले बिहार वित्तीय कुव्यवस्था का शिकार हो गया था. बिहार का बजट मात्र 24000 करोड था. लेकिन हमारे नेता ने 15 साल में इस बजट को 10 गुना बढ़ा दिया आज बिहार का बजट सवा दो लाख करोड़ है.\nनीतीश कुमार के संकल्प को हर हाल में करेंगे पूरा: माधवी सिंह\nइस दौरान जदयू सारण की महिला जिला अध्यक्ष माधवी सिंह ने कहा कि सीएम नीतीश कुमार ने बिहार में कानून का राज स्थापित करने का काम किया है. मांझी विानसभा में रैली के दौरान उन्होंने कहा कि बिहार अभी कोरोनावायरस से लेकर बाद तक कोई आपदाओं के से लड़ रहा है ऐसे में राज्य के खजाने पर पहला हक आपदा पीड़ितों का है. बिहार ने कोशी जैसी महाप्रलय भी देखी है. लेकिन सीएम नीतीश कुमार ने हर बार बिहार को आपदाओं से बचाने का काम किया है. 15 साल पहले हत्या और अपराध बिहार में आम बात थी, अपराधियों के खिलाफ कोई कार्रवाई नहीं होती थी जातीय उन्माद होता था. पेंशन के लिए पहले सरकार को कर्ज लेना पड़ता था अब सरकार सरप्लस बजट पेश कर रही है. उन्होंने कहा कि हमें नीतीश कुमार के संकल्पों को हर हाल में पूरा करना होगा उसके लिए एक-एक कार्यकर्ता को संगठन के प्रति अपने दायित्व को समझना होगा. माधवी सिंह ने सरकार की उपलब्धियों को गिनाते हुए कहा कि आज छपरा से राजधानी पटना की दूरी सिमट कर रह गई है गंगा नदी पर चार चार पूल बन गए हैं. सड़के बन रही हैं, शिक्षा, स्कूल, इंफ्रास्ट्रक्चर सब कुछ तैयार हो रहा है. छात्रों को छात्रवृत्ति मिल रही है महिलाओं को सम्मान मिल रहा है. बेटियों को पढ़ाई के लिए पैसे मिल रहे हैं. यह बदलता बिहार है.\nबिहार आर्थिक बोझ से उबरा\nनीतीश कुमार और एनडीए गठबंधन की सरकार ने बिहार में जो बदलाव किए हैं. वह कल्पना से परे है. 90 के दशक में किसी ने सोचा भी नहीं था कि बिहार में बदलाव संभव भी है. बिहार, देश पर आर्थिक बोझ बन गया था.लेकिन नीतीश कुमार ने इस आर्थिक बोझ को विकसित बिहार में बदलने का कार्य किया है. उन्होंने कहा कि आज खेतों में बिजली पहुंच रही है, गली-गली में सड़कें बन रही है कृषि पर सरकार ध्यान दे रही किसी ने नहीं सोचा था कि बिहार में इतना परिवर्तन होगा. आज बिहार में कोरोना संक्रमण बढ़ा है, हालांकि देश में बिहार एक ऐसा राज्य जिसमें देश भर में सबसे ज्यादा पैसे कोरोनावायरस संक्रमण रोकने में खर्च किए हैं.\nवंचित लोगों तक योजनाओं को पहुंचाएं: हरिवंश\nहरिवंश नारायण ने कहा कि सारण भिखारी ठाकुर जयप्रकाश नारायण की भूमि है. इस भूमि को भी लालू ने जातिवाद और परिवारवाद में बदल दिया था. उन्होंने कहा कि क्षेत्र में जो भी लोग वंचित है उन तक योजनाओं को पहुंचाना है. आज जिनका नाम बीपीएल कार्ड में भी नहीं है उनको भी वृद्धा पेंशन मिल रहा है. सरकार ने महिलाओं को आगे बढ़ाने के लिए जीविका समूह का गठन किया. जिसमें 9.25 लाख महिलाओं को रोजगार मिला, महिला उत्थान, कल्याण, जागृति व महिला सशक्तिकरण में नीतीश कुमार हमेशा आगे रहे. सीएम नीतीश ने सबको साथ लेकर चलने का काम किया है.\nवर्चुअल रैली को लेकर महिलाओं में दिखा उत्साह\nमांझी विधानसभा में जदयू के वर्चुअल रैली के दौरान महिला कार्यकर्ताओं में अलग ही उत्साह देखने को मिला इसको लेकर जदयू की महिला जिलाध्यक्ष माधवी सिंह के नेतृत्व में बड़ी संख्या में महिला कार्यकर्ताओं ने इस रैली में हिस्सा लिया. इस दौरान मांझी के सभी पंचायतों में रैली को लेकर उत्साह देखने को मिला. सभी महिला कार्यकर्ताओं ने अपने नेताओं की बातों को बहुत ध्यान से सुना और क्षेत्र में अपने दायित्व को निभाने के लिए वादा किया. इस दौरान विधानसभा क्षेत्र के बसडीला, मदनसाठ, बंगरा, कुमना, समेत सभी पंचायतों में बढ़ी संख्या में महिला कार्यकर्ताओं ने ऑनलाइन रैली में हिस्सा लिया है. उनके लिए अलग ही अनुभव था. सभी ने संगठन की मजबूती पर जोर दिया.\nPrevious articleबाढ़ पीड़ितों की हर संभव मदद होगी:-कामेश्वर सिंह\nNext articleअपराध मुक्त,न्याय के साथ सबका विकास, स्वच्छ बिहार हरा भरा बिहार मुख्यमंत्री का सपना पन्द्रह साल बाद साकार हुआ:-हरिवंश नारायण सिंह\nमांझी विधान सभा मे 28 जुलाई को 11 बजे होगा ऐतिहासिक वर्चुअल रैल:-माधवी सिंह\nमांझी विधानसभा में जदयू के वर्चुअल सम्मेलन की तैयारियां